2016R0341 — FI — 15.03.2016 — 000.001

Tämä asiakirja on ainoastaan dokumentoinnin apuväline eikä sillä ole oikeudellista vaikutusta. Unionin toimielimet eivät vastaa sen sisällöstä. Säädösten todistusvoimaiset versiot on johdanto-osineen julkaistu Euroopan unionin virallisessa lehdessä ja ne ovat saatavana EUR-Lexissä. Näihin virallisiin teksteihin pääsee suoraan tästä asiakirjasta siihen upotettujen linkkien kautta.





Oikaisu









▼B

KOMISSION DELEGOITU ASETUS (EU) 2016/341,

annettu 17 päivänä joulukuuta 2015,

Euroopan parlamentin ja neuvoston asetuksen (EU) N:o 952/2013 täydentämisestä unionin tullikoodeksin tiettyjä säännöksiä koskevilla siirtymäsäännöksillä sikäli kuin asiaankuuluvat sähköiset järjestelmät eivät ole vielä toiminnassa ja komission delegoidun asetuksen (EU) 2015/2446 muuttamisesta







1 LUKU

YLEISET SÄÄNNÖKSET

1 artikla

Kohde

1. Tässä asetuksessa säädetään koodeksin 278 artiklassa tarkoitettuja tiedon vaihtamis- ja tallennusmenetelmiä koskevat siirtymätoimenpiteet, joita sovelletaan siihen saakka, kun koodeksin säännösten soveltamiseksi tarvittavat sähköiset järjestelmät ovat toiminnassa.

2. Tässä asetuksessa, delegoidussa asetuksessa (EU) 2015/2446 ja täytäntöönpanoasetuksessa (EU) 2015/2447 vahvistettuina siirtymäkausina sovellettavat tietovaatimukset, lomakkeet ja koodit ovat tämän asetuksen liitteissä.







1 JAKSO

Tullilainsäädännön soveltamista koskevat päätökset

2 artikla

Hakemukset ja päätökset

Tulliviranomaiset voivat täytäntöönpanopäätöksen 2014/255/EU liitteessä tarkoitetun UTK:n tullauspäätösjärjestelmän käyttöönottopäivään asti sallia, että hakemuksissa ja päätöksissä sekä myöhemmissä tapauksissa, jotka voivat mahdollisesti vaikuttaa useampaa kuin yhtä jäsenvaltiota koskevaan alkuperäiseen hakemukseen tai päätökseen, käytetään muuta menetelmää kuin sähköistä tietojenkäsittelymenetelmää.

3 artikla

Tiedon vaihtamis- ja tallennusmenetelmät

1. Tulliviranomaisten on varmistettava tiedon vaihtamis- ja tallennusmenetelmien saatavuus täytäntöönpanopäätöksen 2014/255/EU liitteessä tarkoitetun UTK:n tullauspäätösjärjestelmän käyttöönottopäivään asti, jotta täytäntöönpanoasetuksen (EU) 2015/2447 14 artiklan mukaisten konsultaatioiden käyminen voidaan varmistaa.

2. Kunkin tulliviranomaisen on nimettävä yhteyspisteet, jotka vastaavat tietojen vaihtamisesta niiden ja muiden tulliviranomaisten välillä sekä niiden ja komission välillä, ja ilmoitettava komissiolle yhteyspisteiden yhteystiedot.

3. Komissio asettaa yhteyspisteitä koskevan luettelon saataville internetsivuillaan.







2 JAKSO

STT:a koskevat päätökset

4 artikla

STT-hakemusten ja -päätösten lomakkeet

1. Tulliviranomaiset voivat täytäntöönpanopäätöksen 2014/255/EU liitteessä tarkoitetun STT-järjestelmän parannuspäiviin asti sallia, että STT-hakemuksissa ja -päätöksissä sekä myöhemmissä tapauksissa, jotka voivat mahdollisesti vaikuttaa alkuperäiseen hakemukseen tai päätökseen, käytetään muuta menetelmää kuin sähköistä tietojenkäsittelymenetelmää.

2. Edellä 1 kohdassa tarkoitetuissa tapauksissa on

a) sähköisen järjestelmän ensimmäisen vaiheen parannuspäivään asti i) STT-päätösten hakemukset tehtävä liitteessä 2 olevan mallin mukaisella lomakkeella; ja ii) STT-päätökset tehtävä liitteessä 3 olevan mallin mukaisella lomakkeella;

b) sähköisen järjestelmän ensimmäisen vaiheen parannuspäivästä sähköisen järjestelmän toisen vaiheen parannuspäivään asti i) STT-päätösten hakemukset tehtävä liitteessä 4 olevan mallin mukaisella lomakkeella; ja ii) STT-päätökset tehtävä liitteessä 5 olevan mallin mukaisella lomakkeella.







3 JAKSO

AEO-asemaa koskeva hakemus

5 artikla

Hakemusten ja valtuutusten lomakkeet

1. Tulliviranomaiset voivat täytäntöönpanopäätöksen 2014/255/EU liitteessä tarkoitetun AEO-järjestelmän parannuspäivään asti sallia, että AEO-hakemuksissa ja -päätöksissä sekä myöhemmissä tapauksissa, jotka voivat mahdollisesti vaikuttaa alkuperäiseen hakemukseen tai päätökseen, käytetään muuta menetelmää kuin sähköistä tietojenkäsittelymenetelmää.

2. Tämän artiklan 1 kohdassa tarkoitetuissa tapauksissa on

a) AEO-asemaa koskevat hakemukset jätettävä liitteessä 6 olevan mallin mukaisella lomakkeella; ja

b) AEO-aseman myöntämistä koskevat valtuutukset annettava liitteessä 7 olevan mallin mukaisella lomakkeella.







2 LUKU

TAVAROIDEN TULLAUSARVO

6 artikla

Tullausarvoon liittyviä tietoja koskeva ilmoitus

1. Vapaaseen liikkeeseen luovutusta koskevassa tulli-ilmoituksessa on oltava tullausarvoon liittyvät tiedot täytäntöönpanopäätöksen 2014/255/EU liitteessä tarkoitettujen kansallisten tuontijärjestelmien parannuspäiviin asti.

2. Tulliviranomaiset voivat sallia, että muuta menetelmää kuin sähköistä tietojenkäsittelymenetelmää käytetään 1 kohdassa tarkoitettujen tietojen antamiseen.

3. Kun 1 kohdassa tarkoitetut tiedot annetaan muulla menetelmällä kuin sähköisellä tietojenkäsittelymenetelmällä, tämä on tehtävä liitteen 8 mukaisella lomakkeella.

4. Tulliviranomaiset voivat luopua tämän artiklan 1 kohdassa tarkoitettujen tietojen antamista koskevasta vaatimuksesta, kun kyseisten tavaroiden tullausarvoa ei voida määrittää koodeksin 70 artiklan mukaisesti.

5. Jos 1 kohdassa tarkoitettujen tietojen antaminen ei ole tarpeen tullausarvon määrittämiseksi, tulliviranomaiset voivat luopua kyseisestä velvoitteesta seuraavissa tapauksissa:

a) lähetykseen sisältyvien tuontitavaroiden tullausarvo on enintään 20 000 euroa, paitsi jos kyseessä on osatoimitus tai peräkkäistoimitus samalta lähettäjältä samalle vastaanottajalle;

b) kun tavaroiden vapaaseen liikkeeseen luovutuksen perustana olevalla toimella ei ole kaupallista luonnetta;

c) kun tietojen toimittaminen ei ole tarpeen yhteisen tullitariffin soveltamiseksi;

d) kun yhteisen tullitariffin mukaisia tulleja ei kanneta.

6. Kun kyseessä ovat tavarat, joita toimitetaan jatkuvasti samoin kaupallisin ehdoin samalta myyjältä samalle ostajalle, tulliviranomaiset voivat luopua vaatimuksesta antaa toistuvasti 1 kohdassa tarkoitetut tiedot.







3 LUKU

VAKUUS MAHDOLLISEN TAI OLEMASSA OLEVAN TULLIVELAN MAKSAMISESTA

7 artikla

Tiedon vaihtamis- ja tallennusmenetelmät

1. Tulliviranomaiset voivat täytäntöönpanopäätöksen 2014/255/EU liitteessä tarkoitetun UTK:n vakuuksien hallintaa koskevan järjestelmän (GUM) käyttöönottopäiviin asti sallia, että vakuuksiin liittyvien tietojen vaihtamisessa ja tallentamisessa käytetään muuta menetelmiä kuin sähköistä tietojenkäsittelymenetelmää.

2. Edellä 1 kohdassa tarkoitetussa tapauksessa on täytäntöönpanoasetuksen (EU) 2015/2447 147 artiklassa tarkoitettuihin mahdollisesti useammassa kuin yhdessä jäsenvaltiossa käytettäviin vakuuksiin liittyvien tietojen vaihtamisen ja tallentamisen tapahduttava seuraavasti silloin, kun vakuudet on annettu muita tarkoituksia kuin passitusta varten:

a) kunkin jäsenvaltion tulliviranomaisten on tallennettava tiedot nykyisen kansallisten järjestelmien mukaisesti, ja

b) tulliviranomaisten välisessä tietojen vaihtamisessa on käytettävä sähköpostia.

3. Edellä 3 artiklan 2 kohdan mukaisesti nimetty yhteyspiste vastaa 2 artiklan b alakohdassa tarkoitetusta tietojen vaihtamisesta.

8 artikla

Tulliviranomaisten suorittama viitemäärän valvonta

1. Täytäntöönpanoasetuksen (EU) 2015/2447 155 artiklan 4 kohdassa tarkoitetun henkilön on täytäntöönpanopäätöksen 2014/255/EU liitteessä tarkoitetun GUM-järjestelmän käyttöönottopäivään asti eriteltävä yleisvakuuden käyttöä koskevassa hakemuksessa viitemäärän jakautuminen niiden jäsenvaltioiden välillä, joissa henkilö suorittaa toimintoja, lukuun ottamatta tavaroita, jotka on asetettu unionin passitusmenettelyyn ja jotka edellyttävät vakuuden antamista.

2. Hakemuksen vastaanottavan vakuustullitoimipaikan on täytäntöönpanoasetuksen (EU) 2015/2447 14 artiklan mukaisesti konsultoitava muita hakemuksessa tarkoitettuja jäsenvaltioita vakuuden antamiseen velvoitetun henkilön pyytämästä viitemäärän jakautumisesta.

3. Kukin jäsenvaltio vastaa täytäntöönpanoasetuksen (EU) 2015/2447 157 artiklan mukaisesti oman viitemäärän osansa valvonnasta.







4 LUKU

TAVAROIDEN SAAPUMINEN JA VÄLIAIKAINEN VARASTOINTI

9 artikla

Meri- tai ilma-aluksen saapumista koskeva tiedonanto

Tulliviranomaiset voivat sallia täytäntöönpanopäätöksen 2014/255/EU liitteessä tarkoitettujen UTK:n saapumistiedonannon, esittämistiedonannon ja väliaikaisen varastoinnin järjestelmän käyttöönottopäiviin asti, että koodeksin 133 artiklan mukainen tiedonanto meri- tai ilma-aluksen saapumisesta annetaan muuta menetelmää kuin sähköistä tietojenkäsittelymenetelmää käyttäen.

10 artikla

Tavaroiden esittäminen tullille

Tulliviranomaiset voivat sallia täytäntöönpanopäätöksen 2014/255/EU liitteessä tarkoitettujen UTK:n saapumistiedonannon, esittämistiedonannon ja väliaikaisen varastoinnin järjestelmän käyttöönottopäiviin asti, että koodeksin 139 artiklan mukainen tavaroiden esittäminen tullille tapahtuu muuta menetelmää kuin sähköistä tietojenkäsittelyfmenetelmää käyttäen.

11 artikla

Väliaikaisen varastoinnin ilmoitus

Tulliviranomaiset voivat sallia täytäntöönpanopäätöksen 2014/255/EU liitteessä tarkoitettujen UTK:n saapumistiedonannon, esittämistiedonannon ja väliaikaisen varastoinnin järjestelmän käyttöönottopäiviin asti, että koodeksin 145 artiklan mukainen väliaikaisen varastoinnin ilmoitus annetaan muuta menetelmää kuin sähköistä tietojenkäsittelymenetelmää käyttäen.







5 LUKU

TULLIOIKEUDELLINEN ASEMA JA TAVAROIDEN ASETTAMINEN TULLIMENETTELYYN







1 JAKSO

Tavaroiden tullioikeudellinen asema

12 artikla

Yksinkertaistettuun unionin passitusmenettelyyn kuuluvien tavaroiden unionitavaran tullioikeudellista asemaa koskeva todiste

Täytäntöönpanopäätöksen 2014/255/EU liitteessä tarkoitetun uuden tietokoneavusteisen passitusjärjestelmän (NCTS) parannuspäiviin asti unionitavaran tullioikeudellista asemaa koskeva todiste on silloin, kun käytetään ilma- tai meriteitse kuljetettavien tavaroiden tämän asetuksen 24 artiklan 1 kohdan mukaista paperipohjaista unionin passitusmenettelyä, annettava merkitsemällä kirjain ”C” (T2L:n tapaan) tavaraluettelon asiaankuuluviin kohtiin.

13 artikla

Unionitavaran tullioikeudellisen aseman todistamisessa käytettävät lomakkeet

1. Tulliviranomaiset voivat täytäntöönpanopäätöksen 2014/255/EU liitteessä tarkoitetun UTK:n unioniasemaa koskevan todisteen (PoUS) käyttöönottopäivään asti sallia, että unionitavaran tullioikeudellista asemaa koskevaan todisteeseen liittyvien tietojen vaihtamisessa ja tallentamisessa käytetään muuta menetelmää kuin sähköistä tietojenkäsittelymenetelmää.

2. Kun unionitavaran tullioikeudellisen aseman todistamiseksi käytetään muuta menetelmää kuin sähköistä tietojenkäsittelymenetelmää, T2L- tai T2LF-asiakirja on annettava delegoidun asetuksen (EU) 2015/2446 liitteessä B-01 olevan III osaston lomakemallin kappaleen 4 tai 4/5 mukaisella lomakkeella.

3. Tarvittaessa kyseistä lomaketta on täydennettävä delegoidun asetuksen (EU) 2015/2446 liitteessä B-01 olevan IV osaston mukaisella yhdellä tai useammalla kappaletta 4 tai 4/5 vastaavalla jatkolehdellä.

4. Tulliviranomaisten on sallittava täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti, että T2L- tai T2LF-asiakirjan kuvaavana osana käytetään jatkolehtien sijaan täytäntöönpanopäätöksen (EU) 2015/2447 liitteessä 72-04 olevan III luvun II osan mukaiselle lomakkeelle laadittuja tavaraluetteloita.

5. Kun tulliviranomaiset käyttävät sähköistä tietojenkäsittelyjärjestelmää T2L- tai T2LF-asiakirjan laatimiseksi ja kyseinen järjestelmä ei mahdollista jatkolehtien käyttöä, tämän artiklan 2 kohdan mukaista lomaketta on täydennettävä delegoidun asetuksen (EU) 2015/2446 liitteessä B-01 olevan III osaston mukaisella yhdellä tai useammalla kappaletta 4 tai 4/5 vastaavalla lomakkeella.

6. Kun valtuutettu antaja käyttää delegoidun asetuksen (EU) 2015/2446 129 a artiklan 2 kohdan e alakohdan ii alakohdassa tarkoitettua erikoisleimaa, tulliviranomaisten on hyväksyttävä kyseinen leima ja sen on oltava delegoidun asetuksen (EU) 2015/2446 liitteessä 72–04 olevan II osan II luvun mallin mukainen. Täytäntöönpanoasetuksen (EU) 2015/2447 liitteessä 72-04 olevaa 23 ja 23.1 jaksoa sovelletaan.







2 JAKSO

Tavaroiden asettaminen tullimenettelyyn

14 artikla

Tietojen vaihtamistavat

Tulliviranomaiset voivat sallia täytäntöönpanopäätöksen 2014/255/EU liitteessä tarkoitettujen kansallisten tuontijärjestelmien parannuspäiviin asti, että tulli-ilmoitukset annetaan muuta menetelmää kuin sähköistä tietojenkäsittelymenetelmää käyttäen silloin, kun tavarat asetetaan johonkin seuraavista tullimenettelyistä:

a) luovutus vapaaseen liikkeeseen;

b) tullivarastointi;

c) väliaikainen maahantuonti;

d) tietty käyttötarkoitus;

e) sisäinen jalostus.

15 artikla

Tulli-ilmoitusten lomakkeet

Täytäntöönpanopäätöksen 2014/255/EU liitteessä tarkoitettujen kansallisten tuontijärjestelmien parannuspäiviin asti tulli-ilmoitukset on annettava liitteen 9 lisäyksissä B1–D1 olevilla lomakkeilla, kun 14 artiklassa luetelluissa tullimenettelyissä käytetään muuta menetelmää kuin sähköistä tietojenkäsittelymenetelmää.

16 artikla

Yksinkertaistettujen tulli-ilmoitusten lomakkeet

1. Kun koodeksin 166 artiklassa tarkoitettu yksinkertaistettu tulli-ilmoitus annetaan muuta menetelmää kuin sähköistä tietojenkäsittelymenetelmää käyttäen jossakin tämän asetuksen 14 artiklassa tarkoitetussa menettelyssä, tämä on tehtävä täytäntöönpanopäätöksen 2014/255/EU liitteessä tarkoitettujen kansallisten tuontijärjestelmien parannuspäiviin asti liitteen 9 lisäyksissä B1–B5 olevia asiaankuuluvia lomakkeita käyttäen.

2. Kun henkilölle on myönnetty koodeksin 166 artiklan 2 kohdassa tarkoitettu lupa käyttää yksinkertaistettua ilmoitusta säännöllisesti jotakin tämän asetuksen 14 artiklassa tarkoitettua menettelyä varten, tulliviranomaiset voivat sallia 1 kohdassa tarkoitettujen järjestelmien parannuspäiviin asti, että yksinkertaistettuna ilmoituksena käytetään kaupallista tai hallinnollista asiakirjaa, jos kyseinen asiakirja sisältää ainakin tavaroiden tunnistamiseksi tarvittavat tiedot ja sen mukana on hakemus tavaroiden asettamiseksi asiaankuuluvaan tullimenettelyyn.

17 artikla

Tulli-ilmoituksen antaminen ennen tavaroiden esittämistä

Kun tulli-ilmoitus annetaan koodeksin 171 artiklan nojalla ennen tavaroiden esittämistä, tulliviranomaiset voivat sallia täytäntöönpanopäätöksen 2014/255/EU liitteessä tarkoitetun UTK:n automaattisen vientijärjestelmän (AES) käyttöönottopäivään ja mainitussa liitteessä tarkoitettujen kansallisten tuontijärjestelmien parannuspäiviin asti, että esittämistä koskeva tiedonanto annetaan muuta menetelmää kuin sähköistä tietojenkäsittelymenetelmää käyttäen.

18 artikla

Tietojen vaihtamistavat keskitettyä tulliselvitystä varten

1. Keskitettyä tulliselvitystä koskevassa luvassa osallisina olevien tulliviranomaisten on täytäntöönpanopäätöksen 2014/255/EU liitteessä tarkoitettujen UTK:n tuonnissa tapahtuvan keskitetyn tulliselvityksen (CCI) ja AES-järjestelmän käyttöönottopäiviin asti tehtävä yhteistyötä vahvistaakseen järjestelyt, joilla varmistetaan koodeksin 179 artiklan 4 ja 5 kohdassa säädettyjen vaatimusten noudattaminen.

2. Tulliviranomaiset voivat sallia, että tulliviranomaisten keskinäisessä sekä tulliviranomaisten ja keskitettyä tulliselvitystä koskevan luvan haltijoiden välisessä tietojenvaihdossa käytetään muuta menetelmää kuin sähköistä tietojenkäsittelymenetelmää.

19 artikla

Tietojen tallentaminen

1. Jäsenvaltioiden on annettava komissiolle luettelo keskitettyä tulliselvitystä koskevista hakemuksista ja luvista, jotka komissio tallentaa hallintotahojen, yritysten ja kansalaisten viestintä- ja tietoresurssikeskuksen (CIRCABC) asiaankuuluvaan ryhmään.

2. Jäsenvaltioiden on pidettävä 1 kohdassa tarkoitettu luettelo ajan tasalla.

20 artikla

Keskitettyä tulliselvitystä koskevan hakemuksen hylkääminen

Asianomaisen päätöksen tekemiseen toimivaltainen tulliviranomainen voi täytäntöönpanopäätöksen 2014/255/EU liitteessä tarkoitettujen CCI- ja AES-järjestelmän käyttöönottopäiviin asti hylätä keskitettyä tulliselvitystä koskevat hakemukset, jos lupa aiheuttaisi suhteettoman hallinnollisen taakan.

21 artikla

Ilmoittajan kirjanpitoon tehtävä merkintä

1. Tulliviranomaiset voivat sallia täytäntöönpanopäätöksen 2014/255/EU liitteessä tarkoitettujen kansallisten tuontijärjestelmien parannuspäiviin ja mainitussa liitteessä tarkoitetun AES-järjestelmän käyttöönottopäivään asti, että esittämistä koskeva tiedonanto annetaan muuta menetelmää kuin sähköistä tietojenkäsittelymenetelmää käyttäen, paitsi jos velvoitteesta esittää tavarat tullille on luovuttu koodeksin 182 artiklan 3 kohdan mukaisesti.

2. Tulliviranomaiset voivat sallia täytäntöönpanopäätöksen 2014/255/EU liitteessä tarkoitetun automaattisen vientijärjestelmän (AES) käyttöönottopäivään asti, että esittämistä koskeva tiedoksianto korvataan ilmoituksella, mukaan lukien yksinkertaistetulla ilmoituksella, tavaroiden asettamiseksi vientimenettelyyn tai jälleenvientiin.







6 LUKU

ERITYISMENETTELYT







1 JAKSO

Muita erityismenettelyjä kuin passitusta koskevat yleiset säännökset

22 artikla

Erityismenettelyjä koskevien hakemusten ja lupien lomakkeet

1. Kun koodeksin 211 artiklan 1 kohdassa tarkoitetun luvan hakemus ei pohjaudu tulli-ilmoitukseen ja hakemus on toimitettu muuta menetelmää kuin sähköistä tietojenkäsittelymenetelmää käyttäen, kyseinen hakemus on tehtävä tämän asetuksen liitteen 12 mukaisella lomakkeella täytäntöönpanopäätöksen 2014/255/EU liitteessä tarkoitetun UTK:n tullauspäätösjärjestelmän käyttöönottopäivään asti.

2. Kun 1 kohdassa tarkoitettua hakemusta koskevan päätöksen tekemiseen toimivaltaiset tulliviranomaiset päättävät myöntää luvan, niiden on käytettävä liitteen 12 mukaista lomaketta.

23 artikla

Vakioidun tietojenvaihdon tavat

1. Tulliviranomaiset voivat täytäntöönpanopäätöksen 2014/255/EU liitteessä tarkoitettujen UTK:n erityismenettelyissä käytettävien tietolomakkeiden (INF) käyttöönottopäiviin asti sallia, että vakioidussa tietojenvaihdossa käytetään muuta menetelmää kuin sähköistä tietojenkäsittelymenetelmää.

2. Kun delegoidun asetuksen (EU) 2015/2446 181 artiklassa tarkoitetussa vakioidussa tietojenvaihdossa käytetään muuta menetelmää kuin sähköistä tietojenkäsittelymenetelmää, tämän asetuksen liitteen 13 mukaisia tietolomakkeita on käytettävä.

3. Edellä 1 kohdan soveltamiseksi liitteen 13 mukaiset tietolomakkeet on luettava mainitun liitteen lisäyksessä olevaa vastaavuustaulukkoa käyttäen.

4. Kun delegoidun asetuksen (EU) 2015/2446 181 artiklassa tarkoitettua vakioitua tietojenvaihtoa vaaditaan mainitun asetuksen 1 artiklan 27 kohdassa tarkoitettua tapausta varten, mitä tahansa vakioidun tietojenvaihdon menetelmää voidaan käyttää.







2 JAKSO

Passitus

24 artikla

Yleiset säännökset

1. Täytäntöönpanopäätöksen 2014/255/EU liitteessä tarkoitetun uuden tietokoneavusteisen passitusjärjestelmän (NCTS) parannuspäiviin asti sovelletaan 25, 26 ja 29–51 artiklassa tarkoitettua rauta-, ilma- tai meriteitse kuljetettavien tavaroiden paperipohjaista unionin passitusmenettelyä.

2. Tämän asetuksen 27, 28, 29, 52 ja 53 artiklassa tarkoitettuja ilma- tai meriteitse kuljetettavien tavaroiden sähköiseen tavaraluetteloon perustuvia unionin passitusmenettelyjä sovelletaan 1 päivään toukokuuta 2018 asti sellaisiin talouden toimijoihin, jotka eivät vielä ole parantaneet koodeksin 233 artiklan 4 kohdan e alakohdan soveltamiseksi tarvittavia järjestelmiä.

Mainittuun päivään asti 27, 28, 29, 52 ja 53 artiklassa tarkoitettujen menettelyjen katsotaan vastaavan koodeksin 233 artiklan 4 kohdan e alakohdassa säädettyä menettelyä eikä vakuutta vaadita koodeksin 89 artiklan 8 kohdan d alakohdan mukaisesti.

25 artikla

Lupa käyttää rautateitse kuljetettavia tavaroita koskevaa paperipohjaista unionin passitusmenettelyä

1. Lupa käyttää rautateitse kuljetettavia tavaroita koskevaa paperipohjaista unionin passitusmenettelyä myönnetään hakijoille, jotka täyttävät seuraavat edellytykset:

a) hakija on rautatieyritys;

b) hakija on sijoittautunut unionin tullialueelle;

c) hakija käyttää säännöllisesti unionin passitusmenettelyä tai toimivaltainen tulliviranomainen tietää, että hakija voi täyttää menettelyn vaatimukset; ja

d) hakija ei ole syyllistynyt tulli- tai verolainsäädännön vakavaan tai toistuvaan rikkomiseen.

2. Lupa käyttää rautateitse kuljetettavia tavaroita koskevaa paperipohjaista unionin passitusmenettelyä on voimassa kaikissa jäsenvaltioissa.

26 artikla

Lupa käyttää ilma- tai meriteitse kuljetettavia tavaroita koskevaa paperipohjaista unionin passitusmenettelyä

1. Lupa käyttää ilma- tai meriteitse kuljetettavia tavaroita koskevaa paperipohjaista unionin passitusmenettelyä myönnetään hakijoille, jotka täyttävät seuraavat edellytykset:

a) kun kyseessä on ilmateitse kuljetettavia tavaroita koskeva paperipohjainen unionin passitusmenettely, hakija on lentoyhtiö;

b) kun kyseessä meriteitse kuljetettavia tavaroita koskeva paperipohjainen unionin passitusmenettely, hakija on varustamo;

c) hakija on sijoittautunut unionin tullialueelle;

d) hakija käyttää säännöllisesti unionin passitusmenettelyä tai toimivaltainen tulliviranomainen tietää, että hakija voi täyttää menettelyn vaatimukset; ja

e) hakija ei ole syyllistynyt tulli- tai verolainsäädännön vakavaan tai toistuvaan rikkomiseen.

2. Lupa käyttää ilma- tai meriteitse kuljetettavia tavaroita koskevaa paperipohjaista unionin passitusmenettelyä on voimassa luvassa mainituissa jäsenvaltioissa.

27 artikla

Lupa käyttää ilmateitse kuljetettavia tavaroita koskevaa sähköiseen tavaraluetteloon pohjautuvaa unionin passitusmenettelyä

1. Lupa käyttää ilmateitse kuljetettavia tavaroita koskevaa sähköiseen tavaraluetteloon pohjautuvaa unionin passitusmenettelyä myönnetään hakijoille, jotka täyttävät seuraavat edellytykset:

a) hakija on lentoyhtiö, joka liikennöi huomattavan määrän lentoja unionin lentoasemien välillä;

b) hakija on sijoittautunut unionin tullialueelle tai hakijan sääntömääräinen kotipaikka, hallinnollinen päätoimipaikka tai pysyvä toimipaikka on unionissa;

c) hakija käyttää säännöllisesti unionin passitusmenettelyä tai toimivaltainen tulliviranomainen tietää, että hakija voi täyttää menettelyn vaatimukset; ja

d) hakija ei ole syyllistynyt tulli- tai verolainsäädännön vakavaan tai toistuvaan rikkomiseen.

2. Hyväksyttyään kyseisen lupahakemuksen toimivaltaisten tulliviranomaisten on annettava asia tiedoksi niille muille jäsenvaltioille, joiden alueella sijaitsevat lähtö- ja määrälentoasemat, jotka on liitetty toisiinsa tietojenvaihdon mahdollistavilla sähköisillä järjestelmillä.

Jollei vastaväitteitä ole vastaanotettu 60 päivän kuluessa tiedoksiantopäivästä, toimivaltaisten tulliviranomaisten on annettava lupa.

3. Lupa käyttää ilmateitse kuljetettavia tavaroita koskevaa sähköiseen tavaraluetteloon pohjautuvaa unionin passitusmenettelyä on voimassa luvassa mainittujen lentoasemien välisissä unionin passitustoimenpiteissä.

28 artikla

Lupa käyttää meriteitse kuljetettavia tavaroita koskevaa sähköiseen tavaraluetteloon pohjautuvaa unionin passitusmenettelyä

1. Lupa käyttää meriteitse kuljetettavia tavaroita koskevaa sähköiseen tavaraluetteloon pohjautuvaa unionin passitusmenettelyä myönnetään hakijoille, jotka täyttävät seuraavat edellytykset:

a) hakija on varustamo, joka liikennöi huomattavan määrän matkoja unionin satamien välillä;

b) hakija on sijoittautunut unionin tullialueelle tai hakijan sääntömääräinen kotipaikka, hallinnollinen päätoimipaikka tai pysyvä toimipaikka on unionissa;

c) hakija käyttää säännöllisesti unionin passitusmenettelyä tai toimivaltainen tulliviranomainen tietää, että hakija voi täyttää menettelyn vaatimukset; ja

d) hakija ei ole syyllistynyt tulli- tai verolainsäädännön vakavaan tai toistuvaan rikkomiseen.

2. Hyväksyttyään kyseisen lupahakemuksen toimivaltaisten tulliviranomaisten on annettava asia tiedoksi niille muille jäsenvaltioille, joiden alueella sijaitsevat lähtö- ja määräsatamat, jotka on liitetty toisiinsa tietojenvaihdon mahdollistavilla sähköisillä järjestelmillä.

Jollei vastaväitteitä ole vastaanotettu 60 päivän kuluessa tiedoksiantopäivästä, toimivaltaisten tulliviranomaisten on annettava lupa.

3. Lupa käyttää meriteitse kuljetettavia tavaroita koskevaa sähköiseen tavaraluetteloon pohjautuvaa unionin passitusmenettelyä on voimassa ainoastaan luvassa mainittujen satamien välisissä unionin passitustoimenpiteissä.

29 artikla

Säännökset, jotka liittyvät lupaan käyttää rauta-, ilma- tai meriteitse kuljetettavia tavaroita koskevaa paperipohjaista unionin passitusmenettelyä ja lupaan käyttää ilma- tai meriteitse kuljetettavia tavaroita koskevaa sähköiseen tavaraluetteloon pohjautuvaa unionin passitusmenettelyä

1. Edellä 25, 26, 27 ja 28 artiklassa tarkoitettu lupa myönnetään ainoastaan, jos

a) toimivaltainen tulliviranomainen katsoo pystyvänsä valvomaan unionin passitusmenettelyn käyttöä ja tekemään tarkastukset ilman asianomaisen henkilön tarpeisiin nähden suhteettomia hallinnollisia järjestelyjä;

b) toimivaltaiset tulliviranomaiset voivat tehdä vaikuttavia tarkastuksia hakijan kirjanpidon perusteella.

2. Kun hakijalla on koodeksin 38 artiklan 2 kohdan a alakohdassa tarkoitettu AEO-valtuutus, 25 artiklan 1 kohdan d alakohdassa, 26 artiklan 1 kohdan e alakohdassa, 27 artiklan 1 kohdan d alakohdassa, 28 artiklan 1 kohdan d a alakohdassa ja tämän artiklan 1 kohdassa säädettyjen vaatimusten katsotaan täyttyneen

30 artikla

Passitusilmoituksena pidettävä CIM-rahtikirja rautateitse kuljetettavia tavaroita koskevassa paperipohjaisessa unionin passitusmenettelyssä

CIM-rahtikirjaa pidetään passitusilmoituksena rautateitse kuljetettavia tavaroita koskevassa paperipohjaisessa unionin passitusmenettelyssä, jos kyseistä rahtikirjaa käytetään valtuutettujen rautatieyritysten keskinäisessä yhteistyössä suorittamissa kuljetuksissa.

31 artikla

Rautateitse kuljetettavia tavaroita koskevan paperipohjaisen unionin passitusmenettelyn haltija ja kyseisen haltijan velvoitteet

1. Rautateitse kuljetettavia tavaroita koskevan paperipohjaisen unionin passitusmenettelyn haltijan on oltava jokin seuraavista:

a) jäsenvaltioon sijoittautunut valtuutettu rautatieyritys, joka hyväksyy CIM-rahtikirjan käytön passitusilmoituksena rautateitse kuljetettavia tavaroita koskevassa paperipohjaisessa passitusmenettelyssä ja joka täyttää CIM-rahtikirjan kohden 58 b rastimalla kohdan ”yes” ja merkitsemällä siihen UIC-koodinsa; tai

b) kun kuljetus alkaa unionin tullialueen ulkopuolella ja tavarat saapuvat kyseiselle tullialueelle, mikä tahansa muu jäsenvaltioon sijoittautunut valtuutettu rautatieyritys, jonka puolesta kolmannen maan rautatieyritys on täyttänyt kohdan 58 b.

2. Menettelynhaltija sitoutuu implisiittisesti ottamaan vastuun siitä, että paperipohjaiseen unionin passitustoimenpiteeseen osallistuvat seuraavat tai korvaavat rautatieyritykset täyttävät myös rautateitse kuljetettavia tavaroita koskevan paperipohjaisen unionin passitusmenettelyn vaatimukset.

32 artikla

Valtuutetun rautatieyrityksen velvoitteet

1. Eri valtuutetut rautatieyritykset ottavat tavarat vastaan ja kuljettavat ne kansallisessa laajuudessa, ja tähän osallistuvien valtuutettujen rautatieyritysten on ilmoitettava olevansa yhteisvastuussa mahdollisen tullivelan maksamisesta tulliviranomaiselle.

2. Koodeksin 233 artiklan 1 ja 2 kohdassa tarkoitettujen menettelynhaltijan velvoitteiden estämättä muut valtuutetut rautatieyritykset, jotka ottavat tavarat haltuunsa kuljetuksen aikana ja jotka on merkitty CIM-rahtikirjan 57 kohtaan, ovat myös vastuussa rautateitse kuljetettavia tavaroita koskevan paperipohjaisen unionin passitusmenettelyn asianmukaisesta soveltamisesta.

3. Rautatieyritykset käyttävät keskinäisessä yhteistyössä yhteisesti sovittua järjestelmää tarkistaakseen ja tutkiakseen tavaroiden siirtoihinsa liittyviä sääntöjenvastaisuuksia ja ottaakseen vastuun seuraavista:

a) kuljetuskustannusten erillinen maksaminen sellaisten tietojen perusteella, jotka on asetettava saataville kunkin jäsenvaltion asianomaisten riippumattomien valtuutettujen rautatieyhtiöiden osalta kustakin rautateitse kuljetettavia tavaroita koskevasta unionin passitustoimenpiteestä ja jokaisesta kuukaudesta;

b) kuljetuskustannusten jakaminen sellaisten jäsenvaltioiden kesken, joiden alueelle tavarat saapuvat rautateitse kuljetettavia tavaroita koskevan unionin passitusmenettelyn aikana, ja

c) oman osuuden maksaminen kustannuksista, jotka ovat aiheutuneet kullekin yhteistyössä toimineelle valtuutetulle rautatieyritykselle.

33 artikla

Lähtötullitoimipaikassa suoritettavat muodollisuudet

1. Kun tavarat on asetettu rautateitse kuljetettavia tavaroita koskevaan paperipohjaiseen unioniin passitusmenettelyyn ja unionin passitustoimenpide alkaa unionin tullialueella ja sen on määrä päättyä kyseisellä alueella, tavarat ja CIM-rahtikirja on esitettävä lähtötullitoimipaikalle.

2. Lähtötullitoimipaikan on selvästi havaittavalla tavalla merkittävä CIM-rahtikirjan 1, 2 ja 3 kappaleen tullin merkinnöille varattuun kohtaan

a) koodi ”T1”, kun tavarat liikkuvat koodeksin 226 artiklan 1 ja 2 kohdan mukaisessa unionin ulkoisessa passitusmenettelyssä;

b) koodi ”T2”, kun tavarat liikkuvat koodeksin 227 artiklan 1 kohdan mukaisessa unionin sisäisessä passitusmenettelyssä; tai

c) koodi ”T2F” delegoidun asetuksen (EU) 2015/2446 188 artiklassa tarkoitetussa tapauksessa. Koodien ”T2” ja ”T2F” aitous vahvistetaan lähtötullitoimipaikan leimalla.

3. Kaikki CIM-rahtikirjan kappaleet on palautettava asianomaiselle henkilölle.

4. Valtuutetun rautatieyrityksen on varmistettava, että rautateitse kuljetettavia tavaroita koskevassa paperipohjaisessa unionin passitusmenettelyssä kuljetettavat tavarat yksilöidään käyttämällä kuviollisia lipukkeita, joiden kuvion malli on liitteessä 10. Lipukkeet on kiinnitettävä tai painettava suoraan CIM-rahtikirjaan sekä asiaankuuluvaan rautatievaunuun, jos se on täyteen lastattu, ja muissa tapauksissa yksittäiseen kolliin tai yksittäisiin kolleihin. Lipukkeet voidaan korvata leimalla, jonka kuvion malli on liitteessä 10.

5. Kun kuljetus alkaa unionin tullialueen ulkopuolella ja sen on määrä päättyä kyseisellä alueella, se tullitoimipaikka, joka on toimivaltainen raja-asemalla, jonka kautta tavarat saapuvat unionin tullialueelle, toimii lähtötullitoimipaikkana.

Lähtötullitoimipaikassa ei tarvitse suorittaa mitään muodollisuuksia.

34 artikla

Tavaraluettelot

1. Jos CIM-rahtikirja koskee useampaa kuin yhtä vaunua tai konttia, liitteen 11 mukaiselle lomakkeelle laadittuja tavaraluetteloita voidaan käyttää.

2. Tavaraluetteloihin on lisäksi merkittävä sen vaunun numero, johon CIM-rahtikirja liittyy, tai tarvittaessa tavarat sisältävän kontin numero.

3. Jos unionin tullialueella alkavat kuljetukset sisältävät sekä unionin ulkoisessa passitusmenettelyssä että unionin sisäisessä passitusmenettelyssä kuljetettavia tavaroita, niistä on laadittava erilliset tavaraluettelot.

Molempiin näihin kahteen tavararyhmään liittyvien tavaraluettelojen järjestysnumerot on merkittävä CIM-rahtikirjan tavaran kuvaukselle varattuun kohtaan.

4. CIM-rahtikirjan mukana olevat tavaraluettelot ovat sen olennainen osa ja niillä on sama oikeusvaikutus.

5. Tavaraluettelojen alkuperäiskappaleen aitous vahvistetaan lähetysaseman leimalla.

35 artikla

Passitustullitoimipaikassa suoritettavat muodollisuudet

Passitustullitoimipaikassa ei tarvitse suorittaa mitään muodollisuuksia, kun kyseessä on rautateitse kuljetettavia tavaroita koskeva paperipohjainen unionin passitusmenettely.

36 artikla

Määrätullitoimipaikassa suoritettavat muodollisuudet

1. Kun rautateitse kuljettavia tavaroita koskevaan paperipohjaiseen unionin passitusmenettelyyn asetetut tavarat saapuvat määrätullitoimipaikkaan, valtuutetun rautatieyrityksen on esitettävä kyseisessä tullitoimipaikassa

a) tavarat;

b) CIM-rahtikirjan 2 ja 3 kappale. Määrätullitoimipaikan on palautettava CIM-rahtikirjan 2 kappale valtuutetulle rautatieyritykselle leimattuaan sen ja säilytettävä CIM-rahtikirjan 3 kappale.

2. Tullitoimipaikka, joka on toimivaltainen määräasemassa, toimii määrätullitoimipaikkana.

Jos tavarat kuitenkin luovutetaan vapaaseen liikkeeseen tai asetetaan muuhun tullimenettelyyn väliasemalla, määrätullitoimipaikka on se tulitoimipaikka, joka on toimivaltainen kyseisellä asemalla. Kyseisen tullitoimipaikan on leimattava CIM-rahtikirjan 2 ja 3 kappale sekä valtuutetun rautatieyrityksen esittämä ylimääräinen jäljennös 3 kappaleesta sekä vahvistettava nämä kappaleet jollakin seuraavista maininnoista:

— Cleared;

— Dédouané;

— Verzollt;

— Sdoganato;

— Vrijgemaakt;

— Toldbehandlet;

— Εκτελωνισμένο;

— Despachado de aduana;

— Desalfandegado;

— Tulliselvitetty;

— Tullklarerat;

— Propuštěno;

— Lõpetatud;

— Nomuitots;

— Išleista;

— Vámkezelve;

— Mgħoddija;

— Odprawiony;

— Ocarinjeno;

— Prepustené;

— Оформено

— Vămuit; tai

— Ocarinjeno.

Tullitoimipaikan on viipymättä palautettava CIM-rahtikirjan 2 ja 3 kappale valtuutetulle rautatieyritykselle leimattuaan sen ja säilytettävä ylimääräinen jäljennös CIM-rahtikirjan 3 kappaleesta.

3. Tämän artiklan 2 kohdassa tarkoitettua menettelyä ei sovelleta neuvoston direktiivin 2008/118/EY ( 6 ) 1 artiklan 1 kohdassa määriteltyihin valmisteveron alaisiin tuotteisiin.

4. Määräjäsenvaltion toimivaltainen tulliviranomainen voi tämän artiklan 2 kohdassa tarkoitetussa tapauksessa pyytää väliaseman toimivaltaisen tulliviranomaisen CIM-rahtikirjan 2 ja 3 kappaleeseen merkitsemien vahvistusten jälkitarkastusta.

5. Edellä olevan 33 artiklan 1, 2 ja 3 kohtaa sovelletaan rautateitse kuljetettavia tavaroita koskevan paperipohjaisen unionin passitusmenettelyn käyttöön silloin, kun kuljetus alkaa unionin tullialueella ja sen on määrä päättyä kyseisen alueen ulkopuolella.

Tullitoimipaikka, joka on toimivaltainen sillä raja-asemalla, jonka kautta rautateitse kuljetettavia tavaroita koskevassa paperipohjaisessa unionin passitusmenettelyssä kuljetettavat tavarat poistuvat unionin tullialueelta, toimii määrätullitoimipaikkana. Määrätullitoimipaikassa ei tarvitse suorittaa mitään muodollisuuksia.

37 artikla

Kuljetussopimuksen muuttaminen

Kun kuljetussopimusta muutetaan siten, että

a) kuljetus, jonka oli määrä päättyä unionin tullialueen ulkopuolella, päättyy kyseisellä alueella, tai

b) kuljetus, jonka oli määrä päättyä unionin tullialueella, päättyy kyseisen alueen ulkopuolella,

valtuutetut rautatieyritykset voivat panna muutetun sopimuksen täytäntöön ainoastaan lähtötullitoimipaikan ennakkoon antamalla suostumuksella.

Kaikissa muissa tapauksissa valtuutetut rautatieyritykset voivat panna muutetun sopimuksen täytäntöön; niiden on viipymättä ilmoitettava tehdystä muutoksesta lähtötullitoimipaikkaan.

38 artikla

Rautateitse kuljetettavia tavaroita koskeva paperipohjainen unionin passitusmenettely, kun kuljetus alkaa ja päättyy unionin tullialueen ulkopuolella

Kun rautateitse kuljettavia tavaroita koskevaa paperipohjaista unionin passitusmenettelyä noudatetaan ja kuljetus alkaa ja sen on määrä päättyä unionin tullialueen ulkopuolella, lähtötullitoimipaikkana toimii 33 artiklan 5 kohdassa tarkoitettu tullitoimipaikka ja määrätullitoimipaikkana 36 artiklan 5 kohdassa tarkoitettu tullitoimipaikka.

Lähtö- ja määrätullitoimipaikoissa ei tarvitse suorittaa mitään muodollisuuksia.

39 artikla

Sisäinen passitusmenettely

1. Kun yhteistä passitusmenettelyä koskevan yleissopimuksen määräyksiä sovelletaan ja unionitavarat kuljetetaan yhden tai useamman yhteistä passitusta soveltavan maan kautta, tavarat on asetettava unionin sisäiseen passitusmenettelyyn koko matkan ajaksi unionin tullialueen lähtöasemalta unionin tullialueen määräasemalle kunkin jäsenvaltion määrittämien järjestelyjen mukaisesti, eikä CIM-rahtikirjaa ja tavaroita tarvitse esittää lähtötullitoimipaikalle eikä 33 artiklan 4 kohdassa tarkoitettuja lipukkeita kiinnittää tai painaa.

Määrätullitoimipaikassa ei tarvitse suorittaa mitään muodollisuuksia.

2. Unionin sisäistä passitusmenettelyä on noudatettava, kun unionitavaroita kuljetetaan rautateitse jäsenvaltiossa sijaitsevasta paikasta muussa jäsenvaltiossa sijaitsevaan paikkaan yhden tai useamman muun kolmannen maan kuin yhteistä passitusta soveltavan maan kautta. Tässä tapauksessa 1 kohdan säännöksiä sovelletaan soveltuvin osin.

3. Tämän artiklan 2 kohdassa tarkoitetussa tapauksessa rautateitse kuljettavia tavaroita koskeva paperipohjainen unionin passitusmenettely on keskeytettävä kolmannen maan alueella.

40 artikla

Ulkoinen passitusmenettely

Edellä 33 artiklan 5 kohdassa ja 38 artiklassa tarkoitetuissa tapauksissa tavarat asetetaan unionin ulkoiseen passitusmenettelyyn, jollei unionitavaran tullioikeudellista asemaa ole vahvistettu koodeksin 153, 154 ja 155 artiklan mukaisesti.

41 artikla

Valtuutettujen rautatieyritysten tiliyksiköt ja tullivalvonta

1. Valtuutettujen rautatieyritysten on säilytettävä kirjanpitonsa tiliyksiköissään ja käytettävä kyseisissä yksiköissä täytäntöön pantua yhteisesti sovittua järjestelmää sääntöjenvastaisuuksien tutkimiseksi.

2. Valtuutetun rautatieyrityksen sijoittautumisjäsenvaltion tulliviranomaisella on oltava pääsy kyseisen yrityksen tiliyksikössä oleviin tietoihin.

3. Tullivalvonnan suorittamiseksi valtuutetun rautatieyrityksen on määrämaassa asetettava määräjäsenvaltion tulliviranomaisen saataville kaikki passitusilmoituksena käytetyt CIM-rahtikirjat, joita käytetään rautateitse kuljetettavia tavaroita koskevassa paperipohjaisessa unionin tullimenettelyssä, kyseisen viranomaisen kanssa yhteisesti sovittujen sääntöjen mukaisesti.

42 artikla

Unionin passitusmenettelyn käyttö

1. Kun unionin passitusmenettelyä sovelletaan, 25 ja 29–45 artikla eivät estä noudattamasta delegoidun asetuksen (EU) 2015/2446 188, 189 ja 190 artiklassa sekä täytäntöönpanoasetuksen (EU) 2015/2447 291–312 artiklassa ja liitteessä 72-04 olevassa 19 kohdassa säädettyä menettelyä, ja tämän asetuksen 33 artiklan 4 kohtaa ja 41 artiklaa sovelletaan joka tapauksessa.

2. Edellä 1 kohdassa tarkoitetuissa tapauksissa on saateasiakirjojen tietoja varten varattuun kohtaan merkittävä CIM-rahtikirjan laatimishetkellä selvästi havaittavalla tavalla viittaus passitusilmoituksen MRN:ään.

3. Rautatieyrityksen, joka on toimivaltainen viimeisellä unionin passitustoimenpiteeseen osallistuvalla rautatieasemalla, on vahvistettava CIM-rahtikirjan 2 kappaleen aitous. Kyseinen yritys vahvistaa asiakirjan aitouden varmistuttuaan siitä, että tavarat kuljetetaan unionin passitusilmoituksella.

43 artikla

Valtuutettu lähettäjä

Kun CIM-rahtikirjan esittämistä passitusilmoituksena ja tavaroiden esittämistä lähtötullitoimipaikalle ei vaadita tavaroista, jotka valtuutetun lähettäjän on määrä asettaa rautateitse kuljetettavia tavaroita koskevaan paperipohjaiseen unionin passitusmenettelyyn, lähtötullitoimipaikan on toteutettava tarvittavat toimenpiteet varmistaakseen, että CIM-rahtikirjan 1, 2 ja 3 kappaleessa on tapauksen mukaan koodi ”T1”, ”T2” tai ”T2F”.

44 artikla

Valtuutettu vastaanottaja

Tulliviranomaiset voivat säätää täytäntöönpanoasetuksen (EU) 2015/2447 315 artiklasta poiketen, että valtuutetun rautatieyrityksen tai kuljetusyrityksen on toimitettava CIM-rahtikirjan 2 ja 3 kappale suoraan määrätullitoimipaikalle silloin, kun tavarat saapuvat koodeksin 233 artiklan 4 kohdan b alakohdassa tarkoitettuun valtuutetun vastaanottajan paikkaan.

45 artikla

Rautateitse kuljetettavia tavaroita koskevan muun paperipohjaisen unionin passitusmenettelyn käyttö

Jos unionin passitusmenettelyyn asetettuihin tavaroihin sovellettavien unionin toimenpiteiden täytäntöönpano taataan

a) jäsenvaltioilla on oikeus jatkaa sellaisten rautateitse kuljetettavia tavaroita koskevien muiden paperipohjaisten unionin passitusmenettelyjen käyttöä, jotka on jo vahvistettu niiden välisissä kahden- tai monenvälisissä järjestelyissä; ja

b) kullakin jäsenvaltiolla on oikeus jatkaa rautateitse kuljetettavia tavaroita koskevien muiden paperipohjaisten unionin passitusmenettelyjen käyttöä sellaisten tavaroiden osalta, joita ei tarvitse siirtää toisen jäsenvaltion alueelle.

46 artikla

Passitusilmoituksena pidettävä tavaraluettelo ilmateitse kuljetettavia tavaroita koskevassa paperipohjaisessa unionin passitusmenettelyssä

1. Lentoyhtiölle voidaan antaa lupa käyttää passitusilmoituksena tavaraluetteloa, jos luettelon sisältö on Chicagossa 7 päivänä joulukuuta 1944 tehdyn kansainvälistä siviili-ilmailua koskevan yleissopimuksen liitteen 9 lisäyksessä 3 olevan mallin mukainen.

2. Edellä 26 artiklassa tarkoitetussa luvassa on mainittava tavaraluettelon muoto sekä unionin passitustoimenpiteissä käytettävät lähtö- ja määrälentoasemat. Edellä 26 artiklan mukaisen luvan saaneen lentoyhtiön on lähetettävä kyseisen luvan oikeaksi todistettu jäljennös kunkin asianomaisen lentoaseman toimivaltaisille tulliviranomaisille.

3. Kun kuljetukseen sisältyy tavaroita, jotka liikkuvat koodeksin 226 artiklan mukaisessa unionin ulkoisessa passitusmenettelyssä tai delegoidun asetuksen (EU) 2015/2446 188 artiklan mukaisesti, kyseiset tavarat on lueteltava erillisissä tavaraluetteloissa.

47 artikla

Lentoyhtiön suorittamat muodollisuudet

1. Lentoyhtiön on merkittävä tavaraluetteloon seuraavat tiedot:

a) koodi ”T1”, kun tavarat liikkuvat koodeksin 226 artiklan mukaisessa unionin ulkoisessa passitusmenettelyssä;

b) koodi ”T2F” delegoidun asetuksen (EU) 2015/2446 188 artiklassa tarkoitetussa tapauksessa;

c) tavarat kuljettavan lentoyhtiön nimi;

d) lennon numero;

e) lennon päivämäärä;

f) lähtö- ja määrälentoasema.

2. Edellä 1 kohdassa vaadittavien tietojen lisäksi lentoyhtiön on merkittävä kyseiseen tavaraluetteloon seuraavat tiedot kustakin lähetyksestä:

a) lentorahtikirjan numero;

b) kollien lukumäärä;

c) tavaroiden kauppanimitys, mukaan lukien kaikki tavaroiden yksilöimiseksi tarvittavat tiedot;

d) bruttomassa.

3. Kun tavarat lähetetään yhteislähetyksenä, niiden tavaraluetteloon on tavaran kuvauksen sijaan tehtävä tarvittaessa merkintä ”Yhteislähetys” tai sen lyhenne. Tällaisessa tapauksessa tavaraluettelossa mainittavien lähetysten lentorahtikirjoissa on oltava tavaroiden kauppanimitys, mukaan lukien kaikki tavaroiden yksilöimiseksi tarvittavat tiedot. Kyseiset lentorahtikirjat on liitettävä tavaraluetteloon.

4. Lentoyhtiön on päivättävä ja allekirjoitettava tavaraluettelo.

5. Tavaraluettelo on esitettävä vähintään kahtena kappaleena lähtölentoaseman toimivaltaisille tulliviranomaisille, joiden on säilytettävä yksi kappale.

6. Määrälentoaseman toimivaltaisille tulliviranomaisille on esitettävä yksi tavaraluettelon kappale.

48 artikla

Ilmateitse kuljettavia tavaroita koskevana paperisena passitusilmoituksena käytettyjen tavaraluetteloiden listan varmennus

1. Kunkin määrälentoaseman toimivaltaisten tulliviranomaisten on kerran kuussa todistettava oikeiksi lentoyhtiöiden laatima lista tavaraluetteloista, jotka on esitetty kyseisille viranomaisille edellisen kuukauden aikana, ja toimitettava se kunkin lähtölentoaseman tulliviranomaisille.

2. Listassa on oltava seuraavat tiedot kustakin tavaraluettelosta:

a) tavaraluettelon numero;

b) koodi, jolla tavaraluettelo yksilöidään passitusilmoitukseksi 47 artiklan 1 kohdan a ja b alakohdan mukaisesti;

c) tavarat kuljettaneen lentoyhtiön nimi;

d) lennon numero; ja

e) lennon päivämäärä.

3. Edellä 26 artiklassa tarkoitetussa luvassa voidaan myös määrätä, että lentoyhtiöt voivat itse toimittaa 1 kohdassa tarkoitetun listan kunkin lähtölentoaseman toimivaltaisille tulliviranomaisille.

4. Jos listassa olevien tavaraluetteloiden tiedoissa havaitaan sääntöjenvastaisuuksia, määrälentoaseman toimivaltaisten tulliviranomaisten on ilmoitettava asiasta lähtölentoaseman toimivaltaisille tulliviranomaisille ja luvan myöntäneelle toimivaltaiselle tulliviranomaiselle mainiten erityisesti niiden tavaroiden lentorahtikirjat, joiden osalta sääntöjenvastaisuuksia on ilmennyt.

49 artikla

Passitusilmoituksena pidettävä tavaraluettelo meriteitse kuljetettavia tavaroita koskevassa paperipohjaisessa passitusmenettelyssä

1. Edellä olevan 26 artiklan mukaisen luvan saaneen varustamon on käytettävä passitusilmoituksena tavaraluetteloa, joka laaditaan luvassa vahvistetulla lomakkeella.

2. Luvassa on mainittava unionin passitustoimenpiteiden lähtö- ja määräsatamat. Edellä olevan 26 artiklan mukaisen luvan saaneen varustamon on lähetettävä kyseisen luvan oikeaksi todistettu jäljennös kunkin asianomaisen sataman tulliviranomaisille.

3. Kun kuljetukseen sisältyy tavaroita, jotka liikkuvat koodeksin 226 artiklan mukaisessa unionin ulkoisessa passitusmenettelyssä tai delegoidun asetuksen (EU) 2015/2446 188 artiklan mukaisesti, kyseiset tavarat on lueteltava erillisissä tavaraluetteloissa.

50 artikla

Varustamon suorittamat muodollisuudet

1. Varustamon on merkittävä tavaraluetteloon seuraavat tiedot:

a) koodi ”T1”, kun tavarat liikkuvat koodeksin 226 artiklan mukaisessa unionin ulkoisessa passitusmenettelyssä;

b) koodi ”T2F” delegoidun asetuksen (EU) 2015/2446 188 artiklassa tarkoitetussa tapauksessa;

c) tavarat kuljettavan varustamon nimi ja täydellinen osoite;

d) aluksen tunnistetiedot;

e) lähtösatama;

f) määräsatama;

g) merikuljetuksen päivämäärä.

2. Edellä 1 kohdassa vaadittavien tietojen lisäksi varustamon on merkittävä kyseiseen tavaraluetteloon seuraavat tiedot kustakin lähetyksestä:

a) konossementin numero;

b) kollien lukumäärä, laji, merkinnät ja tunnistenumerot;

c) tavaroiden kauppanimitys, mukaan lukien kaikki tavaroiden yksilöimiseksi tarvittavat tiedot;

d) bruttomassa;

e) tarvittaessa konttien tunnistenumerot.

3. Varustamon on päivättävä ja allekirjoitettava tavaraluettelo.

4. Tavaraluettelo on esitettävä vähintään kahtena kappaleena lähtösataman toimivaltaisille tulliviranomaisille, joiden on säilytettävä yksi kappale.

5. Määräsataman toimivaltaisille tulliviranomaisille on esitettävä yksi tavaraluettelon kappale.

51 artikla

Meriteitse kuljettavien tavaroiden paperisena passitusilmoituksena käytettävien tavaraluetteloiden listan varmennus

1. Kunkin määräsataman toimivaltaisten tulliviranomaisten on kerran kuussa todistettava oikeiksi varustamojen laatima lista tavaraluetteloista, jotka on esitetty kyseisille viranomaisille edellisen kuukauden aikana, ja toimitettava se kunkin lähtösataman toimivaltaisille tulliviranomaisille.

2. Listassa on oltava seuraavat tiedot kustakin tavaraluettelosta:

a) tavaraluettelon numero;

b) koodi, jolla tavaraluettelo yksilöidään passitusilmoitukseksi 50 artiklan 1 kohdan a ja b alakohdan mukaisesti;

c) tavarat kuljettaneen varustamon nimi; ja

d) merikuljetuksen päivämäärä.

3. Edellä 26 artiklassa tarkoitetussa luvassa voidaan myös määrätä, että varustamot voivat itse toimittaa 1 kohdassa tarkoitetun listan kunkin lähtösataman toimivaltaisille tulliviranomaisille.

4. Jos listassa olevien tavaraluettelojen tiedoissa havaitaan sääntöjenvastaisuuksia, määräsataman toimivaltaisten tulliviranomaisten on ilmoitettava asiasta lähtösataman toimivaltaisille tulliviranomaisille ja luvan myöntäneelle viranomaiselle mainiten erityisesti niiden tavaroiden konossementit, joiden osalta sääntöjenvastaisuuksia on ilmennyt.

52 artikla

Passitusilmoituksena pidettävä sähköinen tavaraluettelo ilmateitse kuljetettavia tavaroita koskevassa unionin passitusmenettelyssä

1. Lentoyhtiön on toimitettava lähtölentoasemalla laadittu tavaraluettelo määrälentoasemalle tietojenvaihdon mahdollistavalla sähköisellä järjestelmällä.

2. Lentoyhtiön on merkittävä jokin seuraavista koodeista tavaraluettelon asianomaisten kohtien viereen:

a) ”T1”, kun tavarat liikkuvat koodeksin 226 artiklan mukaisessa unionin ulkoisessa passitusmenettelyssä;

b) ”T2F” delegoidun asetuksen (EU) 2015/2446 188 artiklassa tarkoitetussa tapauksessa;

c) ”TD”, kun tavarat liikkuvat jo unionin passitusmenettelyssä tai ne kuljetetaan sisäisessä jalostusmenettelyssä, tullivarastointimenettelyssä tai väliaikaisen maahantuonnin menettelyssä. Tällaisessa tapauksessa lentoyhtiön on merkittävä myös vastaavaan lentorahtikirjaan koodi ”TD” sekä käytetyn menettelyn viite, passitus- tai siirtoilmoituksen numero ja päivämäärä sekä ilmoituksen antaneen toimipaikan nimi;

d) ”C”, kun unionitavarat eivät liiku unionin passitusmenettelyssä;

e) ”X”, kun vientiin tarkoitetut unionitavarat eivät liiku unionin passitusmenettelyssä.

3. Tavaraluettelossa on myös oltava 47 artiklan 1 kohdan c–f alakohdassa ja sen 2 kohdassa säädetyt tiedot.

4. Unionin passitusmenettelyn katsotaan päättyneen, kun tietojenvaihdon mahdollistavalla sähköisellä järjestelmällä toimitettu tavaraluettelo on määrälentoaseman toimivaltaisten tulliviranomaisten saatavilla ja tavarat on esitetty niille.

5. Lentoyhtiön 29 artiklan 1 kohdan b alakohdan säännösten mukaisesti pitämässä kirjanpidossa on oltava ainakin 2 ja 3 kohdassa tarkoitetut tiedot.

Määrälentoaseman toimivaltaisten tulliviranomaisten on tarvittaessa toimitettava tietojenvaihdon mahdollistavalla sähköisellä tietojenvaihtojärjestelmällä vastaanotettujen tavaraluettelojen asiaankuuluvat tiedot lähtölentoaseman toimivaltaisille tulliviranomaisille niiden tekemää varmennusta varten.

6. Lentoyhtiön on annettava toimivaltaisille tulliviranomaisille tiedoksi kaikki rikkomiset ja sääntöjenvastaisuudet.

7. Määrälentoaseman toimivaltaisten tulliviranomaisten on annettava lähtölentoaseman toimivaltaisille tulliviranomaisille ja luvan antaneelle toimivaltaiselle tulliviranomaiselle tiedoksi mahdollisimman pian kaikki rikkomiset ja sääntöjenvastaisuudet.

53 artikla

Passitusilmoituksena pidettävä sähköinen tavaraluettelo meriteitse kuljetettavia tavaroita koskevassa unionin passitusmenettelyssä

1. Varustamon on toimitettava lähtösatamassa laadittu tavaraluettelo määräsatamalle tietojenvaihdon mahdollistavalla sähköisellä järjestelmällä.

2. Varustamo voi käyttää yhtä tavaraluetteloa kaikille kuljetettaville tavaroille. Tällaisessa tapauksessa varustamon on merkittävä jokin seuraavista koodeista tavaraluettelon asianomaisten kohtien viereen:

a) ”T1”, kun tavarat liikkuvat koodeksin 226 artiklan mukaisessa unionin ulkoisessa passitusmenettelyssä;

b) ”T2F” delegoidun asetuksen (EU) 2015/2446 188 artiklassa tarkoitetussa tapauksessa;

c) ”TD”, kun tavarat liikkuvat jo unionin passitusmenettelyssä tai ne kuljetetaan sisäisessä jalostusmenettelyssä, tullivarastointimenettelyssä tai väliaikaisen maahantuonnin menettelyssä. Tällaisessa tapauksessa varustamon on myös merkittävä vastaavaan konossementtiin tai muuhun asianmukaiseen kaupalliseen asiakirjaan koodi ”TD” sekä käytetyn menettelyn viite, passitus- tai siirtoilmoituksen numero ja päivämäärä sekä ilmoituksen antaneen toimipaikan nimi;

d) ”C”, kun unionitavarat eivät liiku unionin passitusmenettelyssä;

e) ”X”, kun vientiin tarkoitetut unionitavarat eivät liiku unionin passitusmenettelyssä.

3. Tavaraluettelossa on myös oltava 50 artiklan 1 kohdan c–g alakohdassa ja sen 2 kohdassa säädetyt tiedot.

4. Unionin passitusmenettelyn katsotaan päättyneen, kun tietojenvaihdon mahdollistavalla sähköisellä järjestelmällä toimitettu tavaraluettelo on määräsataman toimivaltaisten tulliviranomaisten saatavilla ja tavarat esitetään niille.

5. Varustamon 29 artiklan 1 kohdan b alakohdan säännösten mukaisesti pitämässä kirjanpidossa on oltava ainakin 2 ja 3 kohdassa tarkoitetut tiedot.

Määräsataman toimivaltaisten tulliviranomaisten on tarvittaessa toimitettava tietojenvaihdon mahdollistavalla sähköisellä tietojenvaihtojärjestelmällä vastaanotettujen tavaraluettelojen asiaankuuluvat tiedot lähtösataman toimivaltaisille tulliviranomaisille niiden tekemää varmennusta varten.

6. Varustamon on annettava toimivaltaisille tulliviranomaisille tiedoksi kaikki rikkomiset ja sääntöjenvastaisuudet,

Määräsataman toimivaltaisten tulliviranomaisten on annettava lähtösataman toimivaltaisille tulliviranomaisille ja luvan antaneelle toimivaltaiselle tulliviranomaiselle tiedoksi mahdollisimman pian kaikki rikkomiset ja sääntöjenvastaisuudet.







7 LUKU

UNIONIN TULLIALUEELTA VIETÄVÄT TAVARAT

54 artikla

Tavaroiden poistuminen

Tulliviranomaiset voivat täytäntöönpanopäätöksen 2014/255/EU liitteessä tarkoitetun UTK:n AES-järjestelmän käyttöönottopäiviin asti sallia, että tavaroiden poistumiseen unionin tullialueelta liittyvien tietojen vaihtamisessa ja tallentamisessa käytetään muuta menetelmää kuin sähköistä tietojenkäsittelymenetelmää.







8 LUKU

LOPPUSÄÄNNÖKSET

55 artikla

Delegoidun asetuksen (EU) 2015/2446 muutokset

Muutetaan delegoitu asetus (EU) 2015/2446 seuraavasti:

1) lisätään 2 artiklaan kohdat seuraavasti: ”3. Poiketen siitä, mitä tämän artiklan 1 kohdassa säädetään, täytäntöönpanopäätöksen 2014/255/EU liitteessä tarkoitettujen sitovia tariffitietoja, jäljempänä ’STT’, koskevan järjestelmän ja Surveillance 2 -järjestelmän parannuksen ensimmäisen vaiheen käyttöönottopäivään asti ei sovelleta tämän asetuksen liitteessä A olevaa saraketta 1 a, vaan asianomaiset tietovaatimukset vahvistetaan komission delegoidun asetuksen (EU) 2016/341 ( 7 ) liitteissä 2–5. Poiketen siitä, mitä tämän artiklan 1 kohdassa säädetään, täytäntöönpanopäätöksen 2014/255/EU liitteessä tarkoitetun AEO-järjestelmän parannuspäivään asti ei sovelleta tämän asetuksen liitteessä A olevaa saraketta 2, vaan asianomaiset tietovaatimukset vahvistetaan komission delegoidun asetuksen (EU) 2016/341 liitteissä 6 ja 7. 4. Poiketen siitä, mitä tämän artiklan 2 kohdassa säädetään, kun kyseessä ovat delegoidun asetuksen (EU) 2016/341 liitteessä I luetellut tietotekniset järjestelmät, täytäntöönpanopäätöksen 2014/255/EU liitteessä vahvistettujen asiaankuuluvien tietoteknisten järjestelmien käyttöönotto- tai parannuspäiviin asti ei sovelleta tämän asetuksen liitteessä B vahvistettuja yhteisiä tietovaatimuksia. Kun kyseessä ovat delegoidun asetuksen (EU) 2016/341 liitteessä I luetellut tietotekniset järjestelmät, ilmoituksissa, tiedonannoissa, tiedoksiannoissa ja tullioikeudellista asemaa koskevissa todisteissa vaadittavien tietojen vaihtamiseen ja tallentamiseen sovelletaan delegoidun asetuksen (EU) 2016/341 liitteessä 9 vahvistettuja tietovaatimuksia täytäntöönpanopäätöksen 2014/255/EU liitteessä tarkoitettujen asiaankuuluvien tietoteknisten järjestelmien käyttöönotto- tai parannuspäiviin asti. Kun delegoidun asetuksen (EU) 2016/341 liitteessä 9 ei vahvisteta ilmoituksissa, tiedoksiannoissa ja tullioikeudellista asemaa koskevissa todisteissa vaadittavien tietojen vaihtamista ja tallentamista koskevia tietovaatimuksia, jäsenvaltioiden on varmistettava, että asianomaiset tietovaatimukset mahdollistavat kyseisistä ilmoituksista, tiedoksiannoista ja tullioikeudellista asemaa koskevista todisteista annettujen säännösten soveltamisen. 5. Tulliviranomaiset voivat päättää täytäntöönpanopäätöksen 2014/255/EU liitteessä tarkoitetun UTK:n tullauspäätösjärjestelmän käyttöönottopäivään asti, että muita kuin tämän asetuksen liitteessä A vahvistettuja asianmukaisia tietovaatimuksia on sovellettava seuraaviin hakemuksiin, lupiin ja valtuutuksiin: a) osan tavaroiden tullausarvosta muodostavien määrien määrittämisen yksinkertaistusta koskevat hakemukset ja luvat; b) yleisvakuuksia koskevat hakemukset ja luvat; c) maksunlykkäystä koskevat hakemukset ja luvat; d) koodeksin 148 artiklassa tarkoitetut väliaikaiseen varastointiin tarkoitettujen varastotilojen pitoa koskevat hakemukset ja luvat; e) säännöllistä alusliikennettä koskevat hakemukset ja luvat; f) valtuutettua antajaa koskevat hakemukset ja valtuutukset; g) valtuutetun banaanien punnitsijan asemaa koskevat hakemukset ja valtuutukset; h) oma-aloitteista määräämistä koskevat hakemukset ja luvat; i) TIR-toimenpiteisiin valtuutetun vastaanottajan asemaa koskevat hakemukset ja valtuutukset; j) unionin passitukseen valtuutetun lähettäjän asemaa koskevat hakemukset ja valtuutukset; k) unionin passitukseen valtuutetun vastaanottajan asemaa koskevat hakemukset ja valtuutukset; l) erityisten sinettien käyttöä koskevat hakemukset ja luvat; m) yksinkertaistetun tietosisällön sisältävän passitusilmoituksen käyttöä koskevat hakemukset ja luvat; n) sähköisen kuljetusasiakirjan käyttöä tulli-ilmoituksena koskevat hakemukset ja luvat. 6. Kun jäsenvaltio päättää 5 kohdan mukaisesti, että muita tietovaatimuksia on sovellettava, sen on varmistettava, että kyseiset muut tietovaatimukset mahdollistavat sen, että jäsenvaltiot voivat todentaa asianomaisen luvan tai valtuutuksen myöntämisedellytysten täyttymisen ja että niihin kuuluvat ainakin seuraavat vaatimukset: a) hakijan/luvanhaltijan tunnistetiedot (tietoelementti 3/2 ’Luvan tai päätöksen hakijan/haltijan tunnistetiedot’ tai, kun hakijalla ei ole voimassa olevaa EORI-numeroa, tietoelementti 3/1 ’Luvan tai päätöksen hakija/haltija’); b) hakemuksen, luvan tai valtuutuksen tyyppi (tietoelementti 1/1 ’Hakemuksen/päätöksen koodityyppi’); c) luvan käyttö yhdessä tai useammassa jäsenvaltiossa (tietoelementti 1/4 ’Maantieteellinen voimassaolo – unioni’), soveltuvin osin. 7. Tulliviranomaiset voivat sallia UTK:n tullauspäätösjärjestelmän käyttöönottopäivään asti, että tämän asetuksen liitteessä A vahvistettujen tietovaatimusten asemesta on sovellettava delegoidun asetuksen (EU) 2016/341 liitteessä 12 vahvistettuja hakemuksia ja lupia koskevia tietovaatimuksia seuraavissa menettelyissä: a) yksinkertaistetun ilmoituksen käyttöä koskevat hakemukset ja luvat; b) keskitettyä tulliselvitystä koskevat hakemukset ja luvat; c) ilmoittajan kirjanpitoon tehtävää merkintää koskevat hakemukset ja luvat; d) sisäisen jalostuksen käyttöä koskevat hakemukset ja luvat; e) ulkoisen jalostuksen käyttöä koskevat hakemukset ja luvat; f) tiettyä käyttötarkoitusta koskevat hakemukset ja luvat; g) väliaikaista tuontia koskevat hakemukset ja luvat; h) tullivarastointiin käytettävien varastotilojen pitoa koskevat luvat ja hakemukset. 8. Sen estämättä, mitä 7 kohdassa säädetään, kun lupahakemus pohjautuu tämän asetuksen 163 artiklan 1 kohdan mukaiseen tulli-ilmoitukseen, tulli-ilmoituksessa on UTK:n automaattisen vientijärjestelmän (AES) käyttöönottopäivään ja kansallisten tuontijärjestelmien parannuspäiviin asti oltava myös seuraavat tiedot: a) kaikkia menettelyjä koskevat yhteiset tietovaatimukset: — tavaroiden jalostuksen, valmistuksen tai käytön luonne; — tavaroiden ja/tai jalostettujen tai valmistettujen tuotteiden tekninen kuvaus ja tunnistustapa; — menettelyn päättämisen arvioitu määräaika; — ehdotettu menettelyn päättämistoimipaikka (muu kuin tietty käyttötarkoitus); ja — jalostus-, valmistus- tai käyttöpaikka; b) sisäistä jalostusta koskevat erityiset tietovaatimukset: — delegoidun asetuksen (EU) 2016/341 liitteen 12 lisäyksessä tarkoitetut taloudellisten edellytysten koodit; — arvioitu tuottoaste tai menetelmä, jolla kyseinen aste määritetään; ja — olisiko tuontitullin määrä laskettava koodeksin 86 artiklan 3 kohdan mukaisesti (ilmoitetaan ’kyllä’ tai ’ei’).

2) lisätään 3 artiklaan kohdat seuraavasti: ”Poiketen siitä, mitä ensimmäisessä kohdassa säädetään, täytäntöönpanopäätöksen 2014/255/EU liitteessä vahvistetun EORI-järjestelmän parannuspäivään asti ei sovelleta liitteessä 12-01 vahvistettuja yhteisiä tietovaatimuksia. Jäsenvaltioiden on EORI-järjestelmän parannuspäivään asti kerättävä ja tallennettava seuraavat delegoidun asetuksen (EU) 2016/341 liitteen 9 lisäyksessä E vahvistetut tiedot, jotka muodostavat EORI-tietueen; a) delegoidun asetuksen (EU) 2016/341 liitteen 9 lisäyksessä E olevassa 1–4 kohdassa luetellut tiedot: b) delegoidun asetuksen (EU) 2016/341 liitteen 9 lisäyksessä E olevassa 5–12 kohdassa luetellut tiedot, kun tätä edellytetään kansallisissa järjestelmissä. Jäsenvaltioiden on ladattava tämän artiklan kolmannen kohdan mukaisesti kerätyt tiedot säännöllisesti EORI-järjestelmään. Poiketen siitä, mitä tämän artiklan toisessa ja kolmannessa kohdassa säädetään, liitteessä 12–01 olevan I osaston 3 luvun 4 kohdassa luetellun tietoelementin kerääminen on vapaaehtoista jäsenvaltioille. Kun jäsenvaltiot keräävät kyseisen elementin, se on ladattava EORI-järjestelmään mahdollisimman pian kyseisen järjestelmän parannuksen jälkeen.”;

3) lisätään 104 artiklaan kohdat seuraavasti: ”3. Tämän artiklan 2 kohtaa ei sovelleta ennen täytäntöönpanopäätöksen 2014/255/EU liitteessä tarkoitetun tuontivalvontajärjestelmän parannuspäiviä, ja saapumisen yleisilmoituksen antamisesta on luovuttava postilähetyksiin sisältyvien tavaroiden osalta. 4. Saapumisen yleisilmoituksen antamisesta on täytäntöönpanopäätöksen 2014/255/EU liitteessä tarkoitetun tuontitarkastusjärjestelmän parannuspäivään asti luovuttava sellaisten lähetykseen sisältyvien tavaroiden osalta, joiden todellinen arvo on enintään 22 euroa, jos tulliviranomaiset suostuvat talouden toimijan hyväksynnällä tekemään riskianalyysin sellaisia tietoja käyttäen, jotka sisältyvät talouden toimijan käyttämään järjestelmään tai jotka saadaan kyseisestä järjestelmästä.”;

4) lisätään 106 artiklaan kohta seuraavasti: ”3. Poiketen siitä, mitä tämän artiklan 1 ja 2 kohdassa säädetään, saapumisen yleisilmoitus on täytäntöönpanopäätöksen 2014/255/EU liitteessä tarkoitetun tuontivalvontajärjestelmän parannuspäivään asti annettava seuraavia määräaikoja noudattaen: a) kun lento kestää alle neljä tuntia, viimeistään ilma-aluksen tosiasiallisena lähtöhetkenä; ja b) vähintään neljä tuntia kestävien lentojen osalta viimeistään neljä tuntia ennen ilma-aluksen saapumista unionin tullialueella sijaitsevalle ensimmäiselle lentoasemalle.”;

5) lisätään 112 artiklaan kohta seuraavasti: ”3. Tämän artiklan 1 ja 2 kohtaa ei sovelleta ennen täytäntöönpanopäätöksen 2014/255/EU liitteessä tarkoitetun tuontivalvontajärjestelmän parannuspäiviä.”;

6) lisätään 113 artiklaan kohta seuraavasti: ”4. Tämän artiklan 1–3 kohtaa ei sovelleta ennen täytäntöönpanopäätöksen 2014/255/EU liitteessä tarkoitetun tuontivalvontajärjestelmän parannuspäiviin.”;

7) lisätään 122 a artikla seuraavasti: ”122 a artikla RSS-syötteitä tarjoava tieto- ja viestintäjärjestelmä (Koodeksin 155 artiklan 2 kohta) 1. Täytäntöönpanopäätöksen 2014/255/EU liitteessä tarkoitetun UTK:n tullauspäätösjärjestelmän käyttöönottopäivään asti komissio ja jäsenvaltioiden tulliviranomaiset tallentavat ja saavat käyttöönsä seuraavat tiedot säännöllistä alusliikennettä koskevaa sähköistä tieto- ja viestintäjärjestelmää käyttäen: a) hakemuksissa olevat tiedot; b) säännöllisen alusliikenteen luvat ja soveltuvin osin niiden muutokset tai kumoaminen; c) käyntisatamien nimet ja asianomaiseen liikenteeseen osoitettujen alusten nimet; d) kaikki muut asiaankuuluvat tiedot. 2. Sen jäsenvaltion tulliviranomaisten, jolle hakemus on jätetty, on 1 kohdassa tarkoitettua säännöllistä alusliikennettä koskevaa sähköistä tieto- ja viestintäjärjestelmää käyttäen annettava asia tiedoksi muiden sellaisten jäsenvaltioiden tulliviranomaisille, joiden alueella kyseistä alusliikennettä harjoitetaan. 3. Jos kyseisen tiedoksiannon saaneet tulliviranomaiset hylkäävät hakemuksen, asia on annettava tiedoksi 1 kohdassa tarkoitettua säännöllistä alusliikennettä koskevaa sähköistä tieto- ja viestintäjärjestelmää käyttäen. 4. Lupa tallennetaan ja luvan antaminen annetaan tiedoksi niiden jäsenvaltioiden tulliviranomaisille, joiden alueella kyseistä alusliikennettä harjoitetaan, 1 kohdassa tarkoitettua säännöllistä alusliikennettä koskevaa sähköistä tieto- ja viestintäjärjestelmää käyttäen. 5. Kun lupa kumotaan joko hakemuksen vastaanottaneen tulliviranomaisen toimesta tai varustamon pyynnöstä, kyseisen tulliviranomaisen on 1 kohdassa tarkoitettua säännöllistä alusliikennettä koskevaa sähköistä tieto- ja viestintäjärjestelmää käyttäen annettava kumoaminen tiedoksi muiden sellaisten jäsenvaltioiden tulliviranomaisille, joiden alueella kyseistä alusliikennettä harjoitetaan.”;

8) lisätään 124 artiklaan kohta seuraavasti: ”Tämän artiklan ensimmäistä kohtaa ei sovelleta ennen täytäntöönpanopäätöksen 2014/255/EU liitteessä tarkoitetun UTK:n unioniasemaa koskevan todisteen (PoUS) järjestelmä käyttöönottopäivää.”;

9) lisätään 124 a artikla seuraavasti: ”124 a artikla T2L- tai T2LF-asiakirjalla annettava todiste unionitavaran tullioikeudellisesta asemasta (Koodeksin 6 artiklan 3 kohdan a alakohta) Täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti sovelletaan seuraavia säännöksiä silloin, kun käytetään paperista T2L- tai T2LF-asiakirjaa: a) asianomaisen henkilön on merkittävä tunnus ”T2L” tai ”T2LF” lomakkeen kohdan 1 oikeanpuoleiseen osaan ja tunnus ”T2L bis” tai ”T2LF bis” mahdollisesti käytetyn yhden tai useamman jatkolehden kohdan 1 oikeanpuoleiseen osaan; b) tulliviranomaiset voivat antaa kenelle henkilölle tahansa luvan käyttää tavaraluetteloita, jotka eivät täytä kaikkia vaatimuksia, jos kyseiset henkilöt — ovat sijoittautuneet unioniin; — antavat säännöllisesti unionitavaran tullioikeudellista asemaa koskevia todisteita tai tulliviranomaiset tietävät niiden pystyvän täyttämään kyseisten todisteiden käyttöä koskevat oikeudelliset velvoitteet; — eivät ole syyllistyneet tulli- tai verolainsäädännön vakavaan tai toistuvaan rikkomiseen; c) edellä b alakohdassa tarkoitetut luvat myönnetään ainoastaan, jos — tulliviranomaiset voivat valvoa menettelyä ja tehdä tarkastuksia ilman asianomaisen henkilön tarpeisiin nähden suhteettomia hallinnollisia järjestelyjä; ja — tulliviranomaiset voivat asianomaisen henkilön pitämän kirjanpidon perusteella tehdä vaikuttavia tarkastuksia; d) T2L- tai T2LF-asiakirjasta laaditaan yksi alkuperäiskappale. e) jos siihen merkitään tullin vahvistus, siinä on oltava seuraavat tiedot mahdollisuuksien mukaan kohdassa ”C. Lähtötoimipaikka”: — kun kyseessä on T2L- tai T2LF-asiakirja, toimivaltaisen toimipaikan nimi ja leima, kyseisen toimipaikan virkailijan allekirjoitus, vahvistuspäivämäärä ja joko kirjaamisnumero tai mahdollisesti tarvittavan lähetysilmoituksen numero; — kun kyseessä on jatkolehti tai tavaraluettelo, T2L- tai T2LF-asiakirjassa oleva numero, joka on merkittävä joko toimivaltaisen toimipaikan nimen sisältävällä leimalla tai käsin; jälkimmäisessä tapauksessa sen ohessa on oltava kyseisen toimipaikan virallinen leima. Asiakirjat on palautettava asianomaiselle henkilölle.”;

10) lisätään 126 artiklaan kohta seuraavasti: ”3. Jos tulli tekee vahvistuksen, vahvistuksessa on oltava täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti toimivaltaisen tullitoimipaikan nimi ja leima, kyseisen toimipaikan virkailijan allekirjoitus, vahvistuspäivämäärä ja joko kirjaamisnumero tai mahdollisesti tarvittavan lähetysilmoituksen numero.”;

11) lisätään 126 a artikla seuraavasti: ”126 a artikla Varustamon tavaraluettelolla annettava unionitavaroiden tullioikeudellista asemaa koskeva todiste (Koodeksin 6 artiklan 3 kohdan a alakohta) 1. Varustamon tavaraluettelossa on oltava täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti ainakin seuraavat tiedot: a) varustamon nimi ja täydellinen osoite; b) aluksen nimi; c) lastauspaikka ja -päivämäärä; d) purkauspaikka. Lisäksi tavaraluettelossa on oltava jokaisesta lähetyksestä e) viittaus konossementtiin tai muuhun kaupalliseen asiakirjaan; f) kollien lukumäärä, kuvaus, merkit ja viitenumerot; g) tavaroiden tavanomaisen kauppanimityksen mukainen tavaroiden kuvaus, johon sisältyvät tarvittavat tiedot tavaroiden tunnistamiseksi; h) bruttomassa kilogrammoina; i) tarvittaessa konttien tunnistenumerot; ja j) tavaroiden tullioikeudellista asemaa koskevat seuraavat merkinnät: — kirjain ”C” (T2L-asiakirjn tapaan), jos tavaran unioniasema voidaan osoittaa; — kirjain ”F” (T2LF-asiakirjan tapaan) sellaisten tavaroiden osalta, joiden unioniasema voidaan todistaa ja jotka lähetetään unionin tullialueen osaan tai osasta, jossa ei sovelleta direktiivin 2006/112/EY säännöksiä; — kirjain ”N” kaikkien muiden tavaroiden osalta. 2. Jos tulli tekee vahvistuksen, varustamon tavaraluettelossa on oltava toimivaltaisen tullitoimipaikan nimi ja leima, kyseisen toimipaikan virkailijan allekirjoitus ja vahvistuspäivämäärä.”;

12) Muutetaan 128 artikla seuraavasti: a) korvataan otsikko seuraavasti: ”Valtuutetulle antajalle myönnettävä helpotus todistamistavan antamisesta” b) korvataan 2 kohta seuraavasti: ”2. Kaikkien jäsenvaltioiden tulliviranomaiset voivat täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti antaa luvan antaa T2L- tai T2LF-asiakirja tai varustamon tavaraluettelo niiden käyttämiseksi ilman velvoitetta esittää ne toimivaltaisen tullitoimipaikan tekemää vahvistusta varten, ja tällainen lupa annetaan kaikille sellaisille henkilöille, jotka ovat sijoittautuneet unionin tullialueelle ja jotka hakevat lupaa vahvistaa unionitavaran tullioikeudellinen asema sellaisia unionitavaran tullioikeudellisen aseman saaneita tavaroita koskevalla kauppalaskulla tai kuljetusasiakirjalla, joiden arvo on yli 15 000 euroa.” c) lisätään kohdat seuraavasti: ”3. Toimivaltaisen tullitoimipaikan on annettava 1 ja 2 kohdassa tarkoitetut luvat asianomaisen henkilön pyynnöstä. 4. Edellä 2 kohdassa tarkoitettu lupa myönnetään ainoastaan, jos a) asianomainen henkilö ei ole syyllistynyt tulli- tai verolainsäädännön vakavaan tai toistuvaan rikkomiseen; b) toimivaltaiset tulliviranomaiset voivat valvoa menettelyä ja tehdä tarkastuksia ilman asianomaisen henkilön tarpeisiin nähden suhteettomia hallinnollisia järjestelyjä; c) tulliviranomaiset voivat asianomaisten henkilöiden pitämän kirjanpidon perusteella tehdä vaikuttavia tarkastuksia; ja d) asianomainen henkilö antaa säännöllisesti unionitavaran tullioikeudellista asemaa koskevia todisteita tai tulliviranomaiset tietävät asianomaisen henkilön pystyvän täyttämään kyseisten todisteiden käyttöä koskevat oikeudelliset velvoitteet. 5. Kun asianomaiselle henkilölle on myönnetty AEO-asema koodeksin 38 artiklan mukaisesti, tämän artiklan 4 kohdan a–c alakohdassa lueteltujen edellytysten katsotaan täyttyvän.”;

13) lisätään 129 a–129 d artikla seuraavasti: ”129 a artikla Muodollisuudet, kun valtuutettu antaja antaa T2L- tai T2LF-asiakirjan, kauppalaskun tai kuljetusasiakirjan (Koodeksin 6 artiklan 3 kohdan a alakohta) 1. Valtuutetun antajan on täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti otettava jäljennös kustakin annetusta T2L- tai T2LF-asiakirjasta. Tulliviranomaisten on eriteltävä edellytykset, joilla kyseinen jäljennös on esitettävä tarkastusta varten ja säilytettävä vähintään kolme vuotta. 2. Edellä 128 artiklan 2 kohdassa tarkoitetussa luvassa on oltava erityisesti seuraavat tiedot: a) tullitoimipaikka, jonka on 129 b artiklan 1 kohdan soveltamiseksi todistettava ennakolta oikeiksi asianomaisten asiakirjojen laatimiseksi käytettävät T2L- tai T2LF-lomakkeet; b) tapa, jolla valtuutettu antaja vahvistaa, että lomakkeita on käytetty oikein; c) luvan ulkopuolelle jätetyt tavararyhmät ja tavaroiden siirrot; d) määräaika, jonka kuluessa valtuutetun antajan on annettava toimivaltaiselle tullitoimipaikalle tieto, jotta tämä voi tehdä mahdolliset tarkastukset ennen tavaroiden lähtemistä, ja tapa, jolla tämä tehdään; e) asianomaisten kaupallisten asiakirjojen etupuoli tai T2L- tai T2LF-asiakirjan kokoamiseen käytettyjen lomakkeiden etuosassa oleva kohta ”C. Lähtötoimipaikka” sekä tarvittaessa jatkolehdet on varustettava ennakolta 2 kohdan a alakohdassa tarkoitetun tullitoimipaikan leimalla ja kyseisen toimipaikan virkailijan allekirjoituksella; tai i) varustettava ennakolta 2 kohdan a alakohdassa tarkoitetun toimipaikan leimalla ja kyseisen toimipaikan virkailijan allekirjoituksella; tai ii) leimattava valtuutetun antajan erikoisleimalla. Leima voidaan painaa lomakkeisiin etukäteen, jos painaminen on annettu tähän tarkoitukseen valtuutetun kirjapainon tehtäväksi. Erityisleiman 1 ja 2 sekä 4–6 kohtaan on merkittävä seuraavat tiedot: — kyseisen maan vaakuna tai muu tunnusomainen merkki tai kirjain; — toimivaltainen tullitoimipaikka; — päivämäärä; — valtuutettu antaja; ja — lupanumero; f) valtuutetun antajan on täytettävä ja allekirjoitettava lomake viimeistään tavaroiden lähetyshetkellä. Valtuutetun antajan on myös merkittävä T2L- tai T2LF-asiakirjan kohtaan ”D. Lähtötoimipaikan tarkastus” tai käytettävän kaupallisen asiakirjan selvästi havaittavissa olevaan kohtaan toimivaltaisen tullitoimipaikan nimi, asiakirjan laatimispäivämäärä sekä jokin seuraavista vahvistuksista: — Expedidor autorizado — Godkendt afsender — Zugelassener Versender — Εγκεκριμένος αποστολέας — Authorised consignor — Expéditeur agréé — Speditore autorizzato — Toegelaten afzender — Expedidor autorizado — Hyväksytty lähettäjä — Godkänd avsändare — Schválený odesílatel — Volitatud kaubasaatja — Atzītais nosūtītājs — Įgaliotas siuntėjas — Engedélyezett feladó — Awtorizzat li jibgħat — Upoważniony nadawca — Pooblaščeni pošiljatelj — Schválený odosielateľ — Одобрен изпращач — Expeditor agreat autorizat autorizat — Ovlašteni pošiljatelj 129 b artikla Valtuutetulle antajalle myönnettävät helpotukset (Koodeksin 6 artiklan 3 kohdan a alakohta) 1. Valtuutetulle antajalle voidaan täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti antaa lupa olla allekirjoittamatta käytettyjä T2L- tai T2LF-asiakirjoja tai kaupallisia asiakirjoja, joissa on 129 a artiklan 2 kohdan e alakohdan ii alakohdassa tarkoitettu erityisleima ja jotka on laadittu sähköisellä tai automaattisella tietojenkäsittelyjärjestelmällä. Tällaisen luvan edellytyksenä on, että valtuutettu antaja on etukäteen antanut kyseisille viranomaisille kirjallisen sitoumuksen siitä, että se vastaa kaikkien erityisleimalla varustettujen T2L- tai T2LF-asiakirjojen tai kaupallisten asiakirjojen antamisen oikeudellisista seurauksista. 2. Edellä 1 kohdan säännösten mukaisesti laadituissa T2L- tai T2LF- asiakirjoissa tai kaupallisissa asiakirjoissa on oltava valtuutetun antajan allekirjoituksen asemesta jokin seuraavista vahvistuksista: — Dispensa de firma — Fritaget for underskrift — Freistellung von der Unterschriftsleistung — Δεν απαιτείται υπογραφή — Signature waived — Dispense de signature — Dispensa dalla firma — Van ondertekening vrijgesteld — Dispensada a assinatura — Vapautettu allekirjoituksesta — Befriad från underskrift — Podpis se nevyžaduje — Allkirjanõudest loobutud — Derīgs bez paraksta — Leista nepasirašyti — Aláírás alól mentesítve — Firma mhux meħtieġa — Zwolniony ze składania podpisu — Opustitev podpisa — Oslobodenie od podpisu — Освободен от подпис — Expeditor agreat — Oslobođeno potpisa. 129 c artikla Lupa laatia varustamon tavaraluettelo lähdön jälkeen (Koodeksin 153 artiklan 2 kohta) Jäsenvaltioiden tulliviranomaiset voivat täytäntöönpanopäätöksen 2014/255/EU liitteessä tarkoitetun PoUS-järjestelmän käyttöönottopäivään asti antaa varustamoille luvan laatia täytäntöönpanoasetuksen (EU) 2015/2447 199 artiklan 2 kohdassa tarkoitettu unionitavaran tullioikeudellisen aseman osoittamiseen käytettävä varustamon tavaraluettelo viimeistään aluksen lähtöpäivää seuraavana päivänä ja joka tapauksessa ennen aluksen saapumista määräsatamaan. 129 d artikla Edellytykset luvan antamiselle laatia varustamon tavaraluettelo lähdön jälkeen (Koodeksin 153 artiklan 2 kohta) 1. Lupa laatia unionitavaran tullioikeudellisen aseman osoittamiseen käytettävä varustamon tavaraluettelo viimeistään aluksen lähtöpäivää seuraavana päivänä ja joka tapauksessa ennen aluksen saapumista määräsatamaan myönnetään täytäntöönpanopäätöksen 2014/255/EU liitteessä tarkoitetun tullauspäätösjärjestelmän käyttöönottopäivään asti ainoastaan kansainvälisille varustamoille, jotka täyttävät seuraavat edellytykset: a) ne ovat sijoittautuneet unioniin; b) ne antavat säännöllisesti unionitavaran tullioikeudellista asemaa koskevia todisteita tai tulliviranomaiset tietävät niiden pystyvän täyttämään kyseisten todisteiden käyttöä koskevat oikeudelliset velvoitteet; c) ne eivät ole syyllistyneet tulli- tai verolainsäädännön vakavaan tai toistuvaan rikkomiseen; d) ne käyttävät sähköisiä tietojenvaihtojärjestelmiä tietojen toimittamiseen unionin tullialueella sijaitsevien lähtö- ja määräsatamien välillä; e) ne liikennöivät huomattavan määrän matkoja jäsenvaltioiden välisillä hyväksytyillä reiteillä. 2. Edellä 1 kohdassa tarkoitetut luvat myönnetään ainoastaan, jos a) tulliviranomaiset voivat valvoa menettelyä ja tehdä tarkastuksia ilman asianomaisen henkilön tarpeisiin nähden suhteettomia hallinnollisia järjestelyjä; ja b) tulliviranomaiset voivat asianomaisten henkilöiden pitämän kirjanpidon perusteella tehdä vaikuttavia tarkastuksia. 3. Kun asianomaisella henkilöllä on koodeksin 38 artiklan 2 kohdan a alakohdassa tarkoitettu AEO-todistus, tämän artiklan 1 kohdan c alakohdassa ja 2 kohdan b alakohdassa säädettyjen vaatimusten katsotaan täyttyneen. 4. Vastaanotettuaan hakemuksen sen jäsenvaltion tulliviranomaisten, johon varustamo on sijoittautunut, on annettava hakemus tiedoksi niiden muiden jäsenvaltioiden viranomaisille, joiden alueilla lähtösatama ja aiottu määräsatama sijaitsevat. Jos vastaväitteitä ei ole vastaanotettu 60 päivän kuluessa tiedoksiantopäivästä, tulliviranomaisten on annettava lupa 129 c artiklassa kuvatun yksinkertaistetun menettelyn käyttämiseen. Kyseinen lupa on voimassa asianomaisissa jäsenvaltioissa, ja sitä sovelletaan ainoastaan luvassa tarkoitettujen satamien välisiin kuljetuksiin. 5. Yksinkertaistettua menettelyä sovelletaan seuraavasti: a) lähtösataman tavaraluettelo on toimitettava sähköisellä tietojenvaihtojärjestelmällä määräsatamaan; b) varustamon on tehtävä tavaraluetteloon 126 a artiklassa olevat merkinnät; c) sähköisellä tietojenvaihtojärjestelmällä toimitettu tavaraluettelo (tietojenvaihtojärjestelmällä toimitettu tavaraluettelo) on esitettävä lähtösataman tulliviranomaisille viimeistään aluksen lähtöä seuraavana työpäivänä ja joka tapauksessa ennen aluksen saapumista määräsatamaan. Tulliviranomaiset voivat vaatia, että tietojenvaihtojärjestelmällä toimitetusta tavaraluettelosta esitetään tuloste, jos niillä ei ole tulliviranomaisten hyväksymällä tavalla pääsyä tietojenvaihtojärjestelmään, jolla tavaraluettelo on toimitettu; d) tietojenvaihtojärjestelmällä toimitettu tavaraluettelo on esitettävä määräsataman tulliviranomaisille. Tulliviranomaiset voivat vaatia, että tietojenvaihtojärjestelmällä toimitetusta tavaraluettelosta esitetään tuloste, jos niillä ei ole tulliviranomaisten hyväksymällä tavalla pääsyä tietojenvaihtojärjestelmään, jolla tavaraluettelo on toimitettu. 6. Seuraavat on annettava tiedoksi: a) varustamo antaa tulliviranomaisille tiedoksi kaikki rikkomiset ja sääntöjenvastaisuudet; b) määräsataman tulliviranomaiset antavat lähtösataman tulliviranomaisille ja luvan antaneelle viranomaiselle tiedoksi mahdollisimman pian kaikki rikkomiset ja sääntöjenvastaisuudet.”

14) lisätään 138 artiklaan kohta ja alakohdat seuraavasti: ”Täytäntöönpanopäätöksen 2014/255/EU liitteessä tarkoitettujen kansallisten tuontijärjestelmien parannuspäiviin asti sovelletaan kuitenkin sen jäsenvaltion osalta, jossa tavarat katsotaan ilmoitetuiksi, seuraavia säännöksiä: a) ensimmäisen kohdan f alakohtaa sovelletaan ainoastaan, jos kyseiset tavarat saavat vapautuksen myös muista maksuista, ja b) tavarat, joiden todellinen arvo on enintään 22 euroa, on katsottava ilmoitetuiksi vapaaseen liikkeeseen luovutettaviksi 141 artiklan mukaisesti.”;

15) lisätään 141 artiklaan kohta seuraavasti: ”5. Tavarat, joiden todellinen arvo on enintään 22 euroa, on sen jäsenvaltion osalta, jossa tavarat katsotaan ilmoitetuksi, täytäntöönpanopäätöksen 2014/255/EU liitteessä tarkoitettujen kansallisten tuontijärjestelmien parannuspäiviin asti katsottava ilmoitetuiksi vapaaseen liikkeeseen luovutettaviksi, kun ne esitetään tullille koodeksin 139 artiklan mukaisesti, jos tulliviranomaiset hyväksyvät vaadittavat tiedot.”;

16) lisätään 144 artiklaan kohdat seuraavasti: ”Täytäntöönpanopäätöksen 2014/255/EU liitteessä tarkoitettujen esittämistä koskevien tiedonantojen toimittamiseen tarvittavien asiaankuuluvien kansallisten tuontijärjestelmien parannuspäiviin asti on katsottava, että ensimmäisessä kohdassa tarkoitetut postilähetyksiin sisältyvien tavaroiden vapaaseen liikkeeseen luovutusta koskevat tulli-ilmoitukset on annettu ja hyväksytty, kun ne esitetään tullille, jos tavaroiden mukana on CN22- tai CN23-ilmoitus tai ne molemmat. Edellä 141 artiklan 2 kohdan ensimmäisessä alakohdassa ja mainitun artiklan 3 kohdassa tarkoitetuissa tapauksissa vastaanottaja on katsottava ilmoittajaksi ja soveltuvin osin velalliseksi. Edellä 141 artiklan 2 kohdan toisessa alakohdassa ja mainitun artiklan 4 kohdassa tarkoitetuissa tapauksissa lähettäjä on katsottava ilmoittajaksi ja soveltuvin osin velalliseksi. Tulliviranomaiset voivat määrätä, että postitoiminnan harjoittajia on pidettävä ilmoittajana ja soveltuvin osin velallisena.”;

17) lisätään 146 artiklaan kohta seuraavasti: ”4. Tulliviranomaiset voivat täytäntöönpanopäätöksen 2014/255/EU liitteessä tarkoitetun AES-järjestelmän käyttöönottopäivään ja asiaankuuluvien kansallisten tuontijärjestelmien parannuspäiviin asti hyväksyä tämän artiklan 1 ja 3 kohdassa eritellyistä määräajoista poikkeavat määräajat, sanotun kuitenkaan rajoittamatta koodeksin 105 artiklan 1 kohdan soveltamista.”;

18) lisätään 181 artiklaan kohta seuraavasti: ”5. Tulliviranomaiset voivat tämän artiklan 1 kohdan säännöksistä poiketen sallia täytäntöönpanopäätöksen 2014/255/EU liitteessä tarkoitettujen UTK:n erityismenettelyjä varten tarkoitettujen tietolomakkeiden (INF) käyttöönottopäiviin asti muun menetelmän kuin sähköisen tietojenkäsittelymenetelmän käytön.”;

19) lisätään 184 artiklaan kohta seuraavasti: ”Tulliviranomaisten on täytäntöönpanopäätöksen 2014/255/EU liitteessä tarkoitetun uuden tietokoneavusteisen passitusjärjestelmän parannuspäiviin asti toimitettava passitusilmoituksen MRN ensimmäisen kohdan b ja c alakohdassa tarkoitetulla tavalla.”

56 artikla

Asianomaisten sähköisten järjestelmien parannus- ja käyttöönottopäivät

1. Komissio julkaisee verkkosivustollaan yksityiskohtaisen katsauksen täytäntöönpanopäätöksen 2014/255/EU liitteessä tarkoitettujen sähköisten järjestelmien parannus- ja käyttöönottopäiviin. Komissio pitää katsauksen ajan tasalla.

2. Jäsenvaltioiden on ilmoitettava komissiolle tiedot täytäntöönpanopäätöksen 2014/255/EU liitteessä tarkoitettujen järjestelmien käyttöönoton määräpäiviä koskevat kansalliset suunnitelmansa mahdollisimman pian ja joka tapauksessa viimeistään kuusi kuukautta ennen tietyn tietoteknisen järjestelmän suunniteltua käyttöönottopäivää. Jäsenvaltioiden on pidettävä komissio ajan tasalla tätä koskevasta kansallisesta suunnitelmastaan.

57 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä toukokuuta 2016.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.









LIITE 1

TAULUKON SELITYKSET







Sarakkeiden otsikot Liitteen B matriisi – sarakkeet Ilmoitukset / tiedoksiannot / unionitavaroiden tullioikeudellista asemaa koskeva todiste Täytäntöönpanopäätöksen 2014/255/EU liitteessä tarkoitetut tietojärjestelmät Siirtymäkauden tietovaatimukset TDA:ssa A1 Poistumisen yleisilmoitus Automaattinen vientijärjestelmä (AES) Liite 9 – Lisäys A A2 Poistumisen yleisilmoitus – Pikalähetykset Automaattinen vientijärjestelmä (AES) Liite 9 – Lisäys A A3 Jälleenvientitiedonanto Automaattinen vientijärjestelmä (AES) — B1 Vienti-ilmoitus ja jälleenvienti-ilmoitus Automaattinen vientijärjestelmä (AES) Liite 9 – Lisäys C1 B2 Erityismenettely – jalostus – ulkoista jalostusta koskeva ilmoitus Kansalliset tietojärjestelmät erityismenettelyjä varten Liite 9 – Lisäys C1 B3 Unionitavaroiden tullivarastointia koskeva ilmoitus Kansalliset tietojärjestelmät erityismenettelyjä varten Liite 9 – Lisäys C1 B4 Tuontia koskeva ilmoitus erityisten veroalueiden kanssa käytävässä kaupassa Kansalliset tietojärjestelmät — C1 Yksinkertaistettu vienti-ilmoitus Automaattinen vientijärjestelmä (AES) Liite 9 – Lisäys A C2 Tavaroiden esittäminen tullille ilmoittajan kirjanpitoon tehtävän merkinnän tapauksessa tai kun tulli-ilmoitus annetaan ennen tavaroiden esittämistä viennissä Kansalliset vientijärjestelmät — D1 Erityismenettely – passitusilmoitus NCTS-päivitys (uusi tietokoneavusteinen passitusjärjestelmä) Liite 9 – Lisäykset C1 ja C2 D2 Erityismenettely – passitusilmoitus, jossa toimitettavia tietoja vaaditaan vähemmän – (rautatie-, ilma- ja merikuljetus) NCTS-päivitys (uusi tietokoneavusteinen passitusjärjestelmä) — D3 Erityismenettely – passitus – sähköisen kuljetusasiakirjan käyttö tulli-ilmoituksena – (ilma- ja merikuljetus) Kansalliset tietojärjestelmät — E1 Unionitavaroiden tullioikeudellista asemaa koskeva todiste (T2L/T2LF) Selvitys unioniasemasta (PoUS) Liite 9 – Lisäys C1 E2 Tavaraluettelo tullikäyttöön PoUS & kansallinen tietojärjestelmä valtuutetuille antajille — F1a Saapumisen yleisilmoitus – meri- ja sisävesiliikenne – koko tietosisältö Tuontivalvontajärjestelmän ajan tasalle saattaminen (ICS2) Liite 9 – Lisäys A F1b Saapumisen yleisilmoitus – meri- ja sisävesiliikenne – liikenteenharjoittajan toimittama osittainen tietosisältö ICS2 — F1c Saapumisen yleisilmoitus – meri- ja sisävesiliikenne – koodeksin 127 artiklan 6 kohdan mukaisen henkilön 112 artiklan 1 kohdan ensimmäisen alakohdan mukaisesti toimittama osittainen tietosisältö ICS2 — F1d Saapumisen yleisilmoitus – meri- ja sisävesiliikenne – koodeksin 127 artiklan 6 kohdan mukaisen henkilön 112 artiklan 1 kohdan toisen alakohdan mukaisesti toimittama osittainen tietosisältö ICS2 — F2a Saapumisen yleisilmoitus – lentorahti (yleinen) – koko tietosisältö ICS2 Liite 9 – Lisäys A F2b Saapumisen yleisilmoitus – lentorahti (yleinen) – liikenteenharjoittajan toimittama osittainen tietosisältö ICS2 — F2c Saapumisen yleisilmoitus – lentorahti (yleinen) – koodeksin 127 artiklan 6 kohdan mukaisen henkilön 113 artiklan 1 kohdan mukaisesti toimittama osittainen tietosisältö ICS2 — F2d Saapumisen yleisilmoitus – lentorahti (yleinen) – ennen lastausta annettava vähimmäistietosisältö 106 artiklan 1 kohdan toisessa alakohdassa määritellyissä tapauksissa ja 113 artiklan 1 kohdan mukaisesti ICS2 — F3a Saapumisen yleisilmoitus – pikalähetykset – koko tietosisältö ICS2 Liite 9 – Lisäys A F3b Saapumisen yleisilmoitus – pikalähetykset – ennen lastausta annettava vähimmäistietosisältö 106 artiklan 1 kohdan toisessa alakohdassa määritellyissä tapauksissa ICS2 — F4a Saapumisen yleisilmoitus – postilähetykset – koko tietosisältö ICS2 — F4b Saapumisen yleisilmoitus – postilähetykset – liikenteenharjoittajan toimittama osittainen tietosisältö ICS2 — F4c Saapumisen yleisilmoitus – postilähetykset – ennen lastausta annettava vähimmäistietosisältö 106 artiklan 1 kohdan toisessa alakohdassa (1) määritellyissä tapauksissa ja 113 artiklan 2 kohdan mukaisesti ICS2 — F4d Saapumisen yleisilmoitus – postilähetykset – osittainen tietosisältö kuljetusyksikön tasolla, annettu ennen lastausta 106 artiklan 1 kohdan toisessa alakohdassa määritellyissä tapauksissa ja 113 artiklan 2 kohdan mukaisesti ICS2 — F5 Saapumisen yleisilmoitus – maantie- ja rautatieliikenne ICS2 Liite 9 – Lisäys A G1 Reitinmuutostiedonanto ICS2 Liite 9 – Lisäys A G2 Saapumisilmoitus Kansalliset tietojärjestelmät saapumisilmoitusta varten ja ICS2 — G3 Tavaroiden esittäminen tullille Kansalliset tietojärjestelmät esittämisilmoitusta varten — G4 Väliaikaisen varastoinnin ilmoitus Kansalliset tietojärjestelmät väliaikaista varastointia varten — G5 Saapumistiedonanto, kun tavaroita siirretään väliaikaisessa varastoinnissa Kansalliset tietojärjestelmät väliaikaista varastointia varten — H1 Vapaaseen liikkeeseen luovutusta koskeva ilmoitus ja erityismenettely – erityiskäyttö – tiettyä käyttötarkoitusta koskeva ilmoitus Kansalliset tuontijärjestelmät Liite 9 – Lisäys C1 DV1-liite (vain vapaaseen liikkeeseen luovutusta koskeva ilmoitus) H2 Erityismenettely – varastointi – tullivarastointia koskeva ilmoitus Kansalliset tietojärjestelmät erityismenettelyjä varten Liite 9 – Lisäys C1 H3 Erityismenettely – erityiskäyttö – väliaikaista maahantuontia koskeva ilmoitus Kansalliset tietojärjestelmät erityismenettelyjä varten Liite 9 – Lisäys C1 H4 Erityismenettely – jalostus – sisäistä jalostusta koskeva ilmoitus Kansalliset tietojärjestelmät erityismenettelyjä varten Liite 9 – Lisäys C1 H5 Tuontia koskeva ilmoitus erityisten veroalueiden kanssa käytävässä kaupassa Kansalliset tuontijärjestelmät — H6 Tulli-ilmoitus postiliikenteessä vapaaseen liikkeeseen luovutusta varten Kansalliset tuontijärjestelmät — I1 Yksinkertaistettu tuonti-ilmoitus Kansalliset tuontijärjestelmät Liite 9 – Lisäys A I2 Tavaroiden esittäminen tullille ilmoittajan kirjanpitoon tehtävän merkinnän tapauksessa tai kun tulli-ilmoitus annetaan ennen tavaroiden esittämistä tuonnissa Kansalliset tuontijärjestelmät — (1) Ennen lastausta annettavat vähimmäistiedot vastaavat CN23-tietoja.

▼C1









LIITE 2









LIITE 3









LIITE 4









LIITE 5

▼B









LIITE 6

SELITTÄVÄT HUOMAUTUKSET

1. Hakija:

Merkitään hakemuksen jättävän taloudellisen toimijan koko nimi sellaisena kuin se on kirjattu EORI-järjestelmään.

2. Hakijan oikeudellinen muoto:

Merkitään perustamisasiakirjassa mainittava oikeudellinen muoto.

3. Perustamispäivä:

Merkitään numeroin perustamispäivä, -kuukausi ja -vuosi.

4. Perustamisosoite:

Merkitään sen paikan koko osoite (myös maa), jossa yritys perustettiin.

5. Pääasiallisen toimipaikan sijainti:

Merkitään sen paikan koko osoite, jossa yrityksen pääasiallinen toiminta suoritetaan.

6. Yhteyshenkilö:

Merkitään sen yrityksestänne nimeämänne yhteyshenkilön nimi, puhelin- ja faksinumero sekä sähköpostiosoite, johon tulliviranomaiset voivat ottaa yhteyttä hakemusta käsiteltäessä.

7. Postiosoite:

Merkitään ainoastaan, jos eri kuin perustamisosoite.

8., 9. ja 10. Alv-numero, toimijan tunnistenumero ja virallinen rekisteröintinumero:

Merkitään asianomaiset numerot.

Toimijan tunnistenumero(t) on(ovat) tulliviranomaisen(tulliviranomaisten) antama(t) tunnistenumero(t).

Virallinen rekisteröintinumero on yritysrekisteritoimiston antama rekisteröintinumero.

Jos nämä numerot ovat samat, merkitään ainoastaan alv-numero.

Jos hakijalla ei ole toimijan tunnistenumeroa sen vuoksi, että esim. hakijan jäsenvaltiossa ei tällaisia myönnetä, asianomainen kohta jätetään tyhjäksi.

11. Haettava valtuutustyyppi:

Rastitaan asianomainen kohta.

12. Taloudellisen toiminnan ala:

Merkitään kuvaus toiminnasta.

13. Jäsenvaltiot, joissa tullitoiminta suoritetaan:

Merkitään asianomainen(asianomaiset) ISO alpha-2 -maakoodi(t).

14. Rajanylitystä koskevat tiedot:

Merkitään niiden tullitoimipaikkojen nimet, joita käytetään säännöllisesti rajanylityksessä.

15. Aiemmin myönnetyt yksinkertaistukset tai helpotukset, komission täytäntöönpanoasetuksen (EU) 2015/2447 28 artiklan 2 kohdassa tarkoitetut todistukset ja/tai komission täytäntöönpanoasetuksen (EU) 2015/2447 28 artiklan 3 kohdassa mainittu valtuutetun edustajan tai tunnetun lähettäjän asema:

Jos yksinkertaistuksia on myönnetty aiemmin, merkitään sen tyyppi, asiaankuuluva tullimenettely ja luvan numero. Asiaankuuluva tullimenettely merkitään käyttämällä hallinnollisen asiakirjan 1 kohdan toisessa tai kolmannessa alakohdassa käytettyjä koodeja.

Jos hakija on yhden tai useamman edellä mainitun valtuutuksen/todistuksen haltija, merkitään valtuutuksen (valtuutusten) / todistuksen (todistusten) tyyppi ja numero.

16., 17. ja 18. Toimipaikka, jossa asiakirjat säilytetään / Toimipaikka, jossa pääkirjanpito hoidetaan:

Merkitään asianomaisten toimipaikkojen koko osoite. Jos toimipaikoilla on sama osoite, täytetään ainoastaan 16 kohta.

19. Hakijan nimi, päiväys ja allekirjoitus:

Allekirjoitus : allekirjoittajan olisi merkittävä asemansa. Allekirjoittajan olisi aina oltava henkilö, joka edustaa koko hakijaa.

Nimi : hakijan nimi ja leima.

Liitteiden lukumäärä :

hakijan on merkittävä seuraavat tiedot:

1. Yleiskuvaus pääasiallisista omistajista/osakkeenomistajista sekä heidän nimensä ja osoitteensa ja etuyhteytensä. Yleiskuvaus johtokunnan jäsenistä. Onko tulliviranomaisten tiedossa, että omistajat olisivat aiemmin syyllistyneet sääntöjen vastaiseen toimintaan?

2. Henkilö, joka vastaa tulliasioista hakijan hallinnossa.

3. Kuvaus hakijan taloudellisesta toiminnasta.

4. Tiedot hakijan eri toimipaikkojen sijainnista sekä lyhyt kuvaus toiminnasta kussakin toimipaikassa. Tiedot siitä, toimiiko hakija ja kukin toimipaikka toimitusketjussa omalla nimellään ja omasta puolestaan vai omalla nimellään ja jonkin toisen henkilön puolesta taikka toisen henkilön nimissä ja hänen puolestaan.

5. Tiedot siitä, onko tavarat ostettu sellaisilta yrityksiltä ja/tai toimitettu sellaisiin yrityksiin, jotka ovat etuyhteydessä hakijaan.

6. Kuvaus hakijan sisäisestä organisaatiosta. Mukaan on liitettävä mahdollisuuksien mukaan asiakirjoja kunkin osaston toiminnasta/toimialasta.

7. Työntekijöiden lukumäärä koko yrityksessä ja osastoittain.

8. Johdon (toimitusjohtajien, osastopäällikköjen, laskentapäällikköjen, tulliosaston päällikön jne.) nimet. Kuvaus normaalitoiminnasta tilanteissa, joissa asiaa hoitava työntekijä ei ole läsnä joko väliaikaisesti tai pysyvästi.

9. Sellaisten henkilöiden nimi ja asema organisaatiossa, joilla on tullialan erityisasiantuntemusta. Arviointi näiden henkilöiden asiantuntemuksesta sen suhteen, missä määrin he tuntevat tietotekniikan käyttöä tulli- ja kauppaprosesseissa ja yleisiä kaupallisia kysymyksiä.

10. Maininta siitä, haluaako hakija, että AEO-valtuutuksen tiedot julkaistaan 14 x artiklan 4 kohdassa tarkoitetussa valtuutettujen talouden toimijoiden luettelossa.









LIITE 7

SELITTÄVÄT HUOMAUTUKSET

Valtuutuksen numero

Valtuutuksen numeron on aina alettava todistuksen myöntäneen jäsenvaltion ISO alpha-2 -maakoodilla, jonka jälkeen merkitään jokin seuraavista:

AEO-valtuutukset (tulliyksinkertaistukset): ”AEOC”

AEO-valtuutukset (vaarattomuus ja turvallisuus): ”AEOS”

AEO-valtuutukset (tulliyksinkertaistukset sekä vaarattomuus ja turvallisuus): ”AEOF”

Edellä mainittujen kirjainten jälkeen olisi merkittävä kansallisen luvan numero.

1. AEO-valtuutuksen haltija

Merkitään todistuksen haltijan koko nimi liitteessä 1 C olevan mallin mukaisen hakulomakkeen 1 kohdan mukaisesti, alv-numero(t) hakulomakkeen kohdan 8 mukaisesti, soveltuvin osin toimijan tunnistenumero(t) hakulomakkeen kohdan 9 mukaisesti ja virallinen rekisteröintinumero hakulomakkeen kohdan 10 mukaisesti.

2. Antava viranomainen

Allekirjoitus, jäsenvaltion tullihallinnon nimi ja leima.

Jäsenvaltion tullihallinnon nimi voidaan merkitä aluetasolla, jos tullihallinnon organisaatiorakenne sitä vaatii.

Valtuutuksen tyyppi

Rastitaan asianomainen kohta.

3. Valtuutuksen voimaantulopäivä

Merkitään päivä, kuukausi ja vuosi komission delegoidun asetuksen (EU) 2015/2446 29 artiklan mukaisesti.









LIITE 8









LIITE 9









Lisäys A

1. Alkuhuomautukset taulukoihin

Yleistä

1.1 Unionin tullialueelle saapuvista ja sieltä poistuvista tavaroista tehtävässä yleisilmoituksessa on oltava taulukoissa 1–5 esitettävät tiedot kustakin tapauksesta tai kuljetusmuodosta. Reitinmuutospyynnössä, joka on esitettävä, jos unionin tullialueelle saapuvan aktiivisen kuljetusvälineen on ensiksi määrä saapua sellaisessa jäsenvaltiossa sijaitsevaan tullitoimipaikkaan, jota ei ollut ilmoitettu saapumisen yleisilmoituksessa, on oltava taulukossa 6 esitettävät tiedot.

1.2 Taulukoissa 1–7 on kaikki asianomaisia menettelyjä, ilmoituksia ja reitinmuutospyyntöjä varten tarvittavat tietokentät. Niissä esitetään kattavasti eri menettelyjä, ilmoituksia ja reitinmuutospyyntöjä koskevat vaatimukset.

1.3 Sarakkeiden ylätunnisteet ovat selkeät ja viittaavat näihin menettelyihin ja ilmoituksiin.

1.4 Johonkin taulukon soluun lisätty merkintä ”X” tarkoittaa, että asianomaisen sarakkeen otsikossa mainitun menettelyn tai ilmoituksen osalta tämä tieto merkitään tavaraeräkohtaisesti. Johonkin taulukon soluun lisätty merkintä ”Y” tarkoittaa, että asianomaisen sarakkeen otsikossa mainitun menettelyn tai ilmoituksen osalta tämä tieto merkitään ilmoituskohtaisesti. Johonkin taulukon soluun lisätty merkintä ”Z” tarkoittaa, että asianomaisen sarakkeen otsikossa kuvatun menettelyn tai ilmoituksen osalta tämä tieto merkitään kuljetuskohtaisesti. Kun yhdessä solussa on kaksi tai kolme edellä mainituista merkinnöistä, tämä tieto voidaan merkitä asianomaisen sarakkeen otsikossa mainitun menettelyn tai ilmoituksen osalta millä tahansa asianomaisten merkintöjen osoittamalla tasolla.

1.5 Saapumisen ja poistumisen yleisilmoituksia, yksinkertaistettuja menettelyjä ja reitinmuutospyyntöjä koskevia 4 jakson kuvauksia ja huomautuksia sovelletaan taulukoissa 1–7 tarkoitettuihin tietokenttiin.

Saapumisen yleisilmoituksena käytettävä tulli-ilmoitus

2.1. Kun koodeksin 162 artiklassa tarkoitettua tulli-ilmoitusta käytetään yleisilmoituksena koodeksin 130 artiklan 1 kohdan mukaisesti, siihen on lisäyksessä C1 tai C2 säädettyjen erityismenettelyissä tarvittavien tietojen lisäksi merkittävä taulukkojen 1–4 sarakkeessa ”Saapumisen yleisilmoitus” esitettävät tiedot. Kun koodeksin 166 artiklassa tarkoitettua tulli-ilmoitusta käytetään yleisilmoituksena koodeksin 130 artiklan 1 kohdan mukaisesti, siihen on taulukossa 7 säädettyjen erityismenettelyissä tarvittavien tietojen lisäksi merkittävä taulukkojen 1–4 sarakkeessa ”Saapumisen yleisilmoitus” esitettävät tiedot.

2.2. Kun koodeksin 38 artiklan 2 kohdan b alakohdassa tarkoitettu valtuutettu talouden toimija esittää koodeksin 162 artiklassa tarkoitetun tulli-ilmoituksen ja kun tulli-ilmoitusta käytetään yleisilmoituksena koodeksin 130 artiklan 1 kohdan mukaisesti, siihen on lisäyksessä C1 tai C2 säädettyjen erityismenettelyissä tarvittavien tietojen lisäksi merkittävä taulukon 5 sarakkeessa ”Saapumisen yleisilmoitus – AEO” esitettävät tiedot. Kun koodeksin 38 artiklan 2 kohdan b alakohdassa tarkoitettu valtuutettu talouden toimija esittää koodeksin 166 artiklassa tarkoitetun tulli-ilmoituksen ja kun tulli-ilmoitusta käytetään yleisilmoituksena koodeksin 130 artiklan 1 kohdan mukaisesti, siihen on taulukossa 7 säädettyjen erityismenettelyissä tarvittavien tietojen lisäksi merkittävä taulukon 5 sarakkeessa ”Saapumisen yleisilmoitus – AEO” esitettävät tiedot.

Poistumista koskeva tulli-ilmoitus

3.1. Kun koodeksin 162 artiklassa tarkoitettu tulli-ilmoitus on jätettävä koodeksin 263 artiklan 3 kohdan a alakohdan mukaisesti, siihen on lisäyksessä C1 tai C2 säädettyjen erityismenettelyissä tarvittavien tietojen lisäksi merkittävä taulukkojen 1 ja 2 sarakkeessa ”Poistumisen yleisilmoitus” esitettävät tiedot. Kun koodeksin 166 artiklassa tarkoitettu tulli-ilmoitus on jätettävä koodeksin 263 artiklan 3 kohdan a alakohdan mukaisesti, siihen on taulukossa 7 säädettyjen erityismenettelyissä tarvittavien tietojen lisäksi merkittävä taulukkojen 1 ja 2 sarakkeessa ”Poistumisen yleisilmoitus” esitettävät tiedot.

Poistumisen ja saapumisen yleisilmoituksia sekä tietyntyyppistä tavaraliikennettä koskevat muut erityisolosuhteet. Huomautukset taulukoihin 2–4

4.1. Taulukon 2 sarakkeissa ”Poistumisen yleisilmoitus – pikalähetykset” ja ”Saapumisen yleisilmoitus – pikalähetykset” on tiedot, jotka on toimitettava tulliviranomaisille sähköisesti riskianalyysin tekemistä varten ennen pikalähetysten lähtemistä tai saapumista. Postipalvelujen tarjoajat voivat päättää toimittaa edellä tarkoitetuissa taulukon 2 sarakkeissa olevat tiedot tulliviranomaisille sähköisesti riskianalyysin tekemistä varten ennen postilähetysten lähtemistä tai saapumista.

4.2. Tässä liitteessä pikalähetyksellä tarkoitetaan yksittäistä tavaraerää, joka toimitetaan palveluna, joka sisältää lähetyksen nopeutetun/aikamääritteisen keruun, kuljetuksen, tulliselvityksen ja jakamisen sekä lähetyksen paikantamisen ja valvonnan koko toimituksen ajan.

4.5. Taulukot 3 ja 4 koskevat tietoja, jotka on merkittävä saapumisen yleisilmoitukseen silloin, kun kyseessä ovat maantie- tai rautatiekuljetukset.

4.6. Edellä mainittua maantieku